text:
Ubwo yasuraga abaturage b’akarere ka Rubavu taliki ya 27 Werurwe 2016, Perezida Kagame yavuze ko ababyeyi bohereza abana babo mu mirimo itabakwiye ndetse abarezi n’abandi bayobozi batagira icyo bakora ngo abana bataye ishuri barigarukemo bose bazabihanirwa. Icyo gihe yabajije abayobozi b’akarere impamvu amashuri yubakwa ariko abana ntibayajyemo.
Yagize ati “Mfite imibare hano kandi irasa nabi, imibare y’abana batajya mu ishuri, ibisobanuriro abayobozi bampa sinabyumva; ni imikorere mibi, abayobozi ndabasa bisuzume bafashe abaturage kohereza abana ku ishuri.”
Umukuru w’Igihugu yabajije ikibitera kandi ibyangombwa byose bihari, abaza niba bituruka ku kuba akamaro ko kwiga katarumvikana cyangwa niba ari ikindi.
Ubuyobozi bw’akarere bwavuze ko biterwa n’uko hari ababyeyi bashyira imbere kubashyira mu mirimo y’ubuhinzi n’ubucuruzi.
Imibare ya Minisiteri y’Uburezi yo muri 2014 yagaragazaga ko abanyeshyuri bangana na 12,4% bata amashuri mu cyiciro cy’abanza. Naho abangana na 14,7% bagata amashuri mu cyiciro cy’ayisumbuye.
Aba bana usanga bakoreshwa mu mirimo ivunanye irimo gusoroma icyayi, kwahirira amatungo,gucukura amabuye mu birombe, gutunda amatafari n’ibindi. Mu biganiro bitandukanye n’aba bana, bahuriza ku bukene bwo mu miryango nka nyirabayazana yo guta amashuri.
Gukaza umurego mu gushyira mu bikorwa ingamba zo kubungabunga uburenganzira bw’abana no gukumira impamvu zituma abana bajya mu mihanda cyangwa bata amashuri, ni umwe mu myanzuro yafatiwe mu mwiherero w’abayobozi bakuru wa 13 uheruka kubera i Gabiro mu kigo cya gisirikare muri Werurwe 2016.
Mu biganiro imiryango itegamiye kuri Leta ‘Save the Children’ na ‘Vision Media Organisation’ yagiranye n’abanyamakuru ku bibazo bitandukanye bikigaragara mu bana, hagaragajwe ko mu mpamvu zituma abana bata amashuri harimo ubukene bw’ababyeyi, imyumvire ikiri hasi, kutita ku bana, amakimbirane yo mu miryango, gutandukana kw’abashakanye , kunanirana kw’abana n’ibindi.
Mu kiganiro na IGIHE, Sibomana Marcel, ukuriye porogaramu ishinzwe guteza imbere uburenganzira bw’umwana muri Save the Children, yasobanuye intege nke zikigaragara mu nzego zose ari ko zituma ikibazo cy’abana bata amashuru kidakemuka burundu.”
Yagize ati “Turashishikariza buri muntu wese kubigiramo uruhare kuko mu bana hari ahari intege nke aho bamwe batajya ku ishuri, ababyeyi batabakurikirana cyangwa ngo babohereza ku ishuri n’inzego zitandukanye zidakurikirana ikibazo. Birasaba ko mu nzego zose harebwa ikibura,ndetse buri wese akagira uruhare mu gukemura ikibazo cy’abana bata ishuri.”
Itangazamakuru rifatwa nk’ubutegetsi bwa kane. Marcel avuga ko rifite uruhare rukomeye mu kumenyekanisha uburenganzira bw’umwana binyuze mu makuru atangazwa.
Ati “Itangazamakuru ni ijwi ry’abantu batagira kivugira.Igihe cyose rikoreshejwe neza ni umusingi w’iterambere kuko rishobora gukora ubuvugizi ku kibazo runaka nyuma yo kugicukumbura kikagaragarizwa abashinzwe kugikurikirana.”


c: text/html

text:
Umutekano muke si urusaku rw’amasasu gusa - Gen Ruvusha
Umuyobozi w’Ingabo mu Ntara y’Amajyepfo, Maj Gen Emmy Ruvusha, avuga ko umutekano muke atari uko haba humvikana urusaku rw’amasasu gusa, ari yo mpamvu asaba abayobozi n’abaturage kutirara.
Ibyo yabivugiye ku Ndiza mu Karere ka Muhanga ku wa Gatatu tariki 2 Nzeri 2020, ubwo yari mu bari baherekeje Minisitiri w’Ubutegetsi bw’Igihugu Prof. Shyaka Anastase, mu ruzinduko yari yagiriye muri ako karere, bakaba baragiranye ibiganiro n’abayobozi kuva ku rwego rw’umudugudu kugera ku rw’akarere.
Maj Gen Ruvusha yavuze ko kugira umutekano muke atari uko haba humvikanye urusaku rw’amasasu gusa, abantu ngo bagomba guhora bari maso.
Agira ati “Muri iyi mirenge n’utugari mutuyemo nubwo nta mutekano muke uharangwa, nababwira ko umutekano muke atari urusaku rw’amasasu gusa. Ushobora kumva nta sasu cyangwa gerenade yaturikiye hano ukirara, wava mu biro byawe ugataha ukinjira mu nzu ukaryama uti umutekano urahari, ntabwo ari ko bimeze”.
Ati “Iyo uri umuyobozi ugomba guhora wumva ko umutekano w’abaturage bawe atari 100%. Urugero ni ibiherutse kubera i Nyaruguru na Nyamagabe muri iyi Ntara kandi mwarabyumvise, mwumvise ko hari abantu bapfuye.
Abagizi ba nabi bahaje mutekereza ko bavuka he? Ni mu ishyamba cyangwa ni mu Banyarwanda, ni yo mpamvu mugomba guhorana amakenga”.
Arongera ati “Ni ukuvuga ko mushobora kuba muyobora abaturage ku manywa, hanyuma nijoro bakayoborwa n’abandi. Mugomba rero gushyiraho ingamba zo gucunga umutekano w’abaturage banyu amasaha 24/24, nibitaba ibyo muzikanga wa mutekano mwumvaga mufite wabaye impfabusa, mugomba rero kuba abayobozi ku manywa na nijoro”.
Yakomeje abwira abo bayobozi ko umutekano w’abaturage ari bo ureba mbere, Ingabo zikaza zibunganira mu gihe bibaye ngombwa.
Ati “Ndabasaba kumva ko umutekano uri mu maboko yanyu, ni mwebwe muwushinzwe nubwo bavuga ko ari twebwe tuwushinzwe, si byo. Twebwe turi abunganizi banyu kuko tuza kubafasha kuwurinda ari uko bibaye ngombwa, tukazana izindi ngufu n’ubushobozi mwebwe mudafite”.
Guverineri w’Intara y’Amajyepfo, Kayitesi Alice, yasabye abo bayobozi gukurikiza inama bagiriwe na Minisitiri Shyaka, bityo bagire abaturage batekanye.
Ati “Twifuza ko imihigo mwagiranye na Minisitiri, ko ibyo mwiyemeje mugiye kubishyira mu bikorwa ntibibe amasigaracyicaro. Icyo twifuza na none ni uko Intara y’Amajyepfo tugira umuturage utekanye, uteye imbere kandi wishimiye ubuyobozi. Abo bikomokaho rero ni mwebwe bitewe n’uko mufasha abaturage muyobora, ni mwe rero bareberaho isura y’ubuyobozi”.
Abo bayobozi bibukijwe ko mu gihe cyashize agace ka Ndiza kigeze kugira ikibazo cy’umutekano muke watewe n’abacengezi, kandi ko kugira ngo bibe bitavutse umunsi umwe ahubwo byagiye bitegurwa buhoro buhoro, bityo rero bagasabwa kumenya abantu bashya bagenda aho bayobora n’ikibagenza.

robotstxt: allowed

filter: keep


text:
Aya ni amwe mu magambo ya Françoise Nyirantagorama, ubwo yaganiraga n’Umunyamakuru wa RBA, avuga uko yashinze Ishuri Ryigenga (La Colombière) mu Mujyi wa Kigali.
Hari mu 1995, inzego zitandukanye zirimo n’uburezi zari zitariyubaka kubera ibihe bya Jenoside igihugu cyari kivuyemo kuko bamwe mu Banyarwanda barukoragamo bari barishwe, abandi barahunze ku buryo ababyeyi bari bafite ikibazo cy’aho abana babo bashobora kwigira.
Uko imyaka yagiye ishira indi igataha, uru rwego rwagiye rutera intambwe ndetse amashuri yigenga aba menshi mu gihugu yunganira aya leta.
Abikorera bakomeje gushora imari mu burezi nk’urwego rwitezweho
Gufasha u Rwanda kugera ku bukungu bushingiye ku bumenyi
hubakwa ibigo by’amashuri uhereye mu cyiciro cy’ikiburamwaka ukageza ku mashuri makuru na kaminuza.
Nubwo bimeze bityo, amwe mu mashuri ashinjwa ko yateshutse ku ntego nyamukuru yo gutanga ubumenyi n’uburere mu bana b’igihugu, ba nyirayo cyangwa abayayobora bakinjira mu nkundura yo kwishakira indonke.
Haba mu mashuri yigenga cyangwa aya leta iyi migirire irahari mu byiciro by’ay’incuke, abanza n’ayisumbuye nk’uko bamwe mu babyeyi badahwema kubivuga.
Byigaragaza mu bikorwa birimo kongera amafaranga y’ishuri mu buryo butavugwaho rumwe, gusaba umusanzu wiyongera ku mafaranga y’ishuri yagenwe bagaragaza ko hari ubwihutirwe bwo gusana inyubako, gukora ubusitani, kubaka uruzitiro rw’ishuri n’ibindi.
Impungenge ababyeyi bagaragaje ni uko ibigo bimwe bisaba bene iyi musanzu bikarangira nta kigaragaye ayo mafaranga yakoreshejwe.
Ahandi ubuyobozi bw’amashuri busaba ibikoresho byagombye guturuka mu mafaranga umunyeshuri yishyuzwa birimo nk’impapuro zo mu biro imikoropesho, amasuka n’ibindi.
Muri iyi nkuru, ababyeyi baganiriye na IGIHE nta n’umwe wemeye ko hatangazwa imyirorndoro ye.
Umubyeyi uri mu kigero cy’imyaka 50 utuye mu Murenge wa Kimisagara, ufite umunyeshuri woherejwe kwiga mu ishuri ryisumbuye riherereye mu Ntara y’Iburasirazuba, yavuze ko ubu ari uburyo amashuri yashyizeho bwo kwishakira inyungu ku ruhande.
Ati “Bisa n’ibyabaye akamenyero. Iyi ‘babyeyi’ [inyandiko isobanura ibikoresho n’amafaranga y’ishuri umunyeshuri asabwa] ureba mfite, igiteranyo cy’ibikenewe byose ni amafaranga ibihumbi 310 Frw, nyamara amafaranga y’ishuri ubwayo ni ibihumbi 210 Frw yonyine. Ni ukuvuga ko gusaba ibikoresho bitabarwa mu mafaranga umunyeshuri yishyura ari uburyo amashuri yishakira inyungu ku ruhande.”
Mugenzi we ufite umwana wiga mu Ishuri Ryisumbuye mu Ntara y’Amajyepfo, yavuze ko bamwe mu bayobozi b’ibigo bakoresha amayeri mu gusaba bene ibi bikoresho.
Ati “Nko mu mashuri yisumbuye basigaye babikora mu ibanga ibikoresho basaba bimwe ntibabishyire kuri ‘babyeyi’ kugira ngo bidasakuza ahubwo bagaca ku ruhande bagahamagara umubyeyi.”
Umugabo utuye mu Murenge wa Gisozi mu Mujyi wa Kigali, yavuze ko ikiguzi cy’uburezi [amafaranga umunyeshuri yishyura] cyagombye kuvamo ibyo azakenera byose kugira ngo abashe kwiga.
Ati “Uretse ibyerekeye ku munyeshuri nk’amakaye, amakaramu n’imyambaro, ibindi byagombye kuva muri ya mafaranga yishyuye. Naho ubundi ni ubucuruzi burimo amahugu kuko bafata ibintu bakabyita amazina atandukanye kugira ngo babone uko banyanganya ababyeyi.”
Yongeyeho ati “Niba ari ukubaka cyangwa gusana ishuri, kubaka uruzitiro, kugura impapuro, amasuka, imikoropesho no kugura imodoka byagombye kuva muri ya mafaranga umunyeshuri yishyuye cyane ko nk’ibigo byigenga biba byarakoze ishoramari ari na yo mpamvu byishyuza amafaranga menshi naho ku bigo bya leta, Minisiteri y’Uburezi ni yo ibishinzwe keretse yavuze ko yabuze ubushobozi.”
Padiri Mukuru wa Paruwasi Kacyiru-Kagugu, Martin Uwamungu mu kiganiro yagiranye na IGIHE na we yagaragaje ko hari amashuri yashyize imbere ubucuruzi no gushaka amafaranga.
Ati "Ikintu cya mbere muri iki gihe ni igitsure. Ikibazo rero ni uko amashuri y’iki gihe ari hanze aha icyo agamije ari ubucuruzi, icyo agamije ni ukwegeranya amafaranga. Icyo tugamije ni ukurera, ni uburere, ni icyo gitsure. Iyo hari igitsure n’imyigire iba myiza."
Mineduc yahagurukiye iki kibazo
Ubwo yari mu kiganiro Urubuga rw’Itangazamakuru, cyatambutse ku itariki 10 Ukwakira, Minisiteri w’Uburezi, Dr Uwamariya Valentine, yavuze ko iki kibazo bakizi kandi ko kiri gushakirwa igisubizo ku buryo mu gihembwe cya kabiri cy’uyu mwaka w’amashuri umwanzuro wacyo uzaba wabonetse.
Yagize ati “Iki ni ikibazo natwe turabizi, hari ukuntu amashuri ashaka kongeza amafaranga akongeraho utundi tuntu, hari aho bajyaga baka amasuka yo gukora isuku ukabona barabyaka buri gihe. Hari aho twabonye kubera Covid-19 basaba umuti wo gukaraba w’ibihumbi 15, abandi 50 Frw, buri wese akagenda yongeraho akantu.”
Yakomeje avuga ko nyuma yo kumenya ko aba bayobozi b’ibigo baba bashaka guca amafaranga menshi ababyeyi ndetse hari n’abashaka kongeza ay’ishuri mu buryo bwo kujijisha, ubu hagiye gushyirwaho uburyo bizajya bikorwamo bitabangamiye ababyeyi.
Yagize ati “Turi gutegura uburyo bigomba gukorwamo ku buryo buri muyobozi w’ikigo atabyuka ngo muzane iki.”
Minisitiri w’Uburezi yavuze ko uburyo imyanzuro nk’iyi yafatwagamo na byo biteye inkeke kuko komite zihagarariye ababyeyi mu bigo by’amashuri zibifatanya n’abayobozi b’amashuri bityo ko inteko rusange zishobora kuzajya aba ari zo zibigiramo uruhare.


text:
Utwigishe kubara iminsi yacu, uburyo butuma dutunga imitima y’ubwenge (Zaburi 90:12).
Bisobanura iki kubara iminsi yacu? Reka nkubaze ikindi kibazo. Niba nakubajije nti: "Ni iki mu buzima bwawe ubona bikugora gucunga? Ni iki ubura kenshi? Cyangwa ugira ku buryo ubona kidahagije?" Wasubiza iki?
Ushobora gutekereza ku mafaranga, ariko mu bunararibonye bwanjye hari ikintu kigoye kugicunga cyangwa kukigenga nkunda kubura kenshi kuruta amafaranga, icyo ni igihe.
Nizera neza ko igihe ari cyo kintu gikomeye mu buzima bwacu kukigenga no kugicunga. Igitekerezo cyanjye ni uko imikoreshereze y’igihe cyacu twavuga ko ari ikizamini gikomeye mu bijyanye n’ubuzima bwacu bwa gikristo. Ni yo mpamvu, nsenga nk’umwanditsi wa Zaburi: "Unyigishe kubara iminsi yanjye neza, uburyo butuma ntunga umutima w’ubwenge". Unyigishe gutegura neza ibyo nshyira imbere, unyigishe guha umwanya ukenewe ibintu by’ingenzi.
Urabona, uko ukoresha igihe byerekana ibyo uha agaciro. Ibyo ushyira imbere byerekana ibyo uha agaciro rwose. Ibintu bidafite agaciro kenshi ubishyira inyuma ku rutonde. Niba udashyize imbere ibintu bigufitiye akamaro, ubuzima bwawe buzahungabana. Ni muri ubu buryo, wowe na njye tugomba gusubiramo iri sengesho: "Nyigisha kubara iminsi yanjye neza, gusuzuma neza ibyihutirwa, unyigishe gucunga igihe cyanjye".
Umva ijwi ry’Imana:
Reka dufate umwanya wo kumva icyo Imana ishaka kuvuga. Imana idufasha gucunga igihe neza dushyira imbere ibyihutirwa mu mitima yacu. Baza Imana ngo ni ibiki byihutirwa?
Gusenga biroroshye. Vugana n’Imana nk’uko wifuza kuganira n’inshuti yawe magara. Imana iragukunda kandi yumva byose.
Dore urugero rw’isengesho: "Mwami, urakoze kubw’iki gitekerezo, umfashe gucunga neza igihe cyanjye no gusuzuma ibyihutirwa. Mfasha gusobanukirwa neza ibyo nshyira imbere no kubihuza”.
Kuramya Imana:
Kuramya Imana ni ukuyereka ko tuyshimira. Uyu munsi, ni iyihe nsanganyamatsiko wafashe? Fata akanya ushimire Uwiteka kubw’imbabazi ze.
Kora uyu munsi:
Noneho ucukumbure cyane mu byo wakiriye. Ni iki wakora kugira ngo ushyire mu bikorwa ibyo Imana yavuze? Andika ibikorwa bifatika ushobora gukora.
Wubahe Umukiza:
Urugendo rwacu rw’umunsi rurarangiye. Reka dusengere hamwe kugira ngo twubahe Imana.
"Mwami, ndagushimira kuri iki gihe cyo kuruhuka aho numvaga ibyo wambwiye bijyanye no gukoresha igihe cyanjye neza nshyira imbere ibyihutirwa. Mpisemo kukumva guhera ubu, kuko uri umutware w’ Igihe. Ubwami, imbaraga n’icyubahiro bibe ibyawe iteka ryose. Amen! "
Source: www.topchretien.com
[email protected]


text:
Amasomo matagatifu yo ku wa 17-3-2019 , Icyumweru cya kabiri cy´Igisibo , C : Intg 15,5-12.17-18; Zab 26; Flp 3,17-4,1; Lk 9,28b-36.
Yezu Kristu nakuzwe iteka ryose!
Bakristu bavandimwe turi ku cyumweru cya kabiri cy’Igisibo. Igihe kiduhamagarira twese ntawe usigaye, kwisubiraho tukagarukira Imana, turushaho kugirana umubano wacu na Yo hamwe n’abavandimwe bacu. Iki gihe cyo gusiba twatangiye, kidufasha kurushaho kuzirikana iyobera ry’ugucungurwa kwacu. Yezu Kristu yahisemo inzira y’umusaraba kugira ngo atsinde burundu icyitwa icyaha n’urupfu; ni uko abamuyobotse twoye guterwa ubwoba na rwo ahubwo duhorane ibyiringiro muri we kuko ari we ufite amagambo y’Ubuzima bw’iteka. Ibyo byujujwe na Se wabishimangiye atubwira ati: “Uyu ni Umwana wanjye nkunda cyane, nimumwumve”.
Bavandimwe, ubu butumire Imana Data Se wa Yezu Kristu aduhaye, tubugire ubwacu, bitari gusa muri uru rugendo twatangiye rutuganisha mu guhimbaza Umutsindo wa Kristu kuri Pasika duhimbaza Izuka rye, ahubwo ni bube ubwa buri munsi, kuko buzadufasha guhora mu nzira itunogeye kandi itugeza ku Mana Umubyeyi wacu. Nitumwumvira ntacyo tuzamuburana. Gusa aha hari abajya bibwira ko iyo uyobotse Imana ngo uba uciye ukubiri n’ibishuko cyangwa ibigeragezo n’ibyago. Oya, ahubwo uronka imbaraga zikwiriye mu rugendo rwawe, wakubitana n’ibyago ntibiguherane, ntibikugamburuze mu gukora icyiza kandi wagera no mu munezero ntuguhume amaso ngo utere Imana umugongo, kandi ari yo Soko y’umukiro wacu.
Amasomo y´uyu munsi nadufashe kongera gutekereza no kuzirikana urugendo rwacu twatangiye rw’igisibo rudusaba kwisubiraho no kugira icyo duhindura ngo turusheho kwizihira no gutega amatwi Yezu Kristu. Twibaze nshuti bavandimwe: Ni iki Yezu Kristu ashaka ko mpindura mu mibereho yanjye? Mu muryango mvukamo? Mu rugo iwanjye n’aho nkorera umurimo? Mu ikoraniro ryanjye cyane cyane mu muryango remezo ntuyemo? Ese aho siniganda mu gufatanya n’abandi gukora ubutumwa: Gusura abarwayi, imfugwa, gufasha abakeneye ubufasha bwanjye, gusengera hamwe, gusoma no kuzirikana Ijambo ry’Imana? Kureba uko nakwigorora n’abo dufitanye amakimbirane, Gusenga dusaba amahoro n’ubutabera no koroherana ko byashinga imizi mu mibereho y’abatuye isi, mpereye mu rugo no mu baturanyi n’ibindi buri wese abona ko bikwiye.
Kenshi ibitubuza kumva no kumvira Yezu uduhamagara ngo tumukurikire kandi tumukurikize, uzasanga ari uko twikunda tugakabya, urukundo rwa kivandimwe rushingiye kuri Kristu ugasanga turufite mu magambo ariko mu mutima no mu bikorwa ugasanga bihabanye. Kumva iby’Imana bifite ababishinzwe twe tukigira ba katabirora, gucibwa intege n’uko isi isa n’aho yibera mu bibi: inzangano, inzara, intambara, ubugizi bwa nabi, gutonesha bamwe abandi bakabuzwa uburenganzira bwabo, kugenda mu bigare aho gutekereza ngo ukore ibihuje n’ibyo wemera, kwanga kwiteranya kandi ubona akarengane gakorerwa bagenzi bawe.
N’ubwo habaho ibyago n’ibigeragezo, ku muntu wemera Imana byose birahita, ndetse bikarangira mu byishimo aka ya Zaburi itubwira :“Ni koko umuhinzi ubibana amarira, asarurana ibyishimo” (Z 125,5). Na Abrahamu n’ubwo yari umugabo urangwa n’ukwemera, kandi akaba azi ko Imana yamugiriye isezerano, ntabwo yazuyaje mu gukora icyo Uhoraho yari amusabye, n’ubwo kitari kimworoheye, dore ko ako gahungu yari yarakabonye mu zabukuru, kandi na ko ari ikinege. Nyamara yiringiye ko Uhoraho ntacyo yamuburana kuko yari yaramukoreye ibitangaje, yemera gutamba uwo mwana. Uhoraho amaze kubona uko kutikunda kwa Abrahamu, yamubujije kugira icyo atwara umwana we ni uko aramubwira ati: “Ntukoze ukuboko kuri uwo mwana! Ntugire icyo umutwara, kuko ubu ngubu menye ko wubaha Imana, ukaba utanyimye umwana wawe w’ikinege” (…) kubera iyo mpamvu: “Nzaguha umugisha; abazagukomokaho nzabaha kororoka nk’inyenyeri zo mu kirere, n’umusenyi wo ku nkombe y’inyanja…kandi urubyaro rwawe, ni rwo amahanga yose y’isi azifurizanyamo umugisha, kuko wumviye ijambo ryanjye”. Aha hongere hatwibutse kuzirikana isengesho Yezu ubwe yadusigiye rya “Dawe uri mu ijuru” aho tugira tuti: “Ubwami bwawe nibuze, icyo ushaka gikorwe mu nsi nk’uko gikorwa mu ijuru” (Mt 6,10). Kenshi biratugora kwemera ko ugushaka kw’Imana gukorwa, usanga no mu isengesho ryacu dushaka ko Imana igenza cyangwa idusubiza ihereye ku gushaka kwacu. Dusa n’umurwayi ushaka gusobanurira muganga uko agomba kumuvura…aho tuhibaze.
Bavandimwe rero, ntitwibagirwe ko Imana ubwayo yadusabye kumvira Yezu, umucunguzi wacu: “Uyu ni umwana wanjye nkunda cyane, nimumwumve”. Gutega amatwi Yezu Kristu nta kindi bivuga ni ukwemera gukora ugushaka kwe, kumwumvira no kumurangamira mu mibereho yacu ya buri munsi, kumwigana ingiro n’ingendo, kugenza nka we kuko yaranzwe no gukora icyiza aho anyuze hose, kwemera gufata umusaraba wacu no kumujya mu nyuma ngo tugere ku mukiro w’ubugingo bw’iteka. Yezu abitubwira neza ati: “Nimwikorere umutwaro wanjye, kandi mundebereho, kuko ngira umutima ugwa neza kandi ukoroshya, muzamererwa neza mu mitima yanyu” (Mt 11,29)
Igisibo rero twatangiye nikitubere igihe cyo guhindura uburyo tubayeho, twihatira gusa n’uwo duhawe ari we Yezu mu Ukaristiya, ifunguro ryacu rya roho, nuko natwe turusheho gukunda Imana n’abavandimwe bacu nta kubarenza imboni, kuko twese turi Imbaga y’abana b’Imana. Kandi Abrahamu akomeze atubere akarorero mu kumvira Yezu, Umwana Imana ikunda cyane.
Nyina wa jambo n´Umubyeyi wacu guma uturangaze imbere. Mubyeyi Bikira Mariya wanyuze Imana muri byose, dutoze kandi udusabire, gukunda no kumvira Yezu Kristu Umukiza wacu, Amina.
Padiri E. MISAGO


text:
Isomo ryo mu gitabo cy’umuhanuzi Yeremiya 28,1-17
Muri uwo mwaka, Sedekiya, umwami wa Yuda, amaze kwima, ubwo hari mu kwezi kwa gatanu k’umwaka wa kane, nuko umuhanuzi Hananiya mwene Azuru ukomoka i Gibewoni ambwirira mu Ngoro y’Uhoraho, mu maso y’abaherezabitambo na rubanda bose, ati «Uhoraho Umugaba w’ingabo Imana ya Israheli, avuze atya: Nciye uburetwa bw’umwami w’i Babiloni! Nihashira imyaka ibiri, uko bukeye, nzajya ngarura aha hantu ibikoresho byose by’Ingoro y’Uhoraho, Nebukadinetsari, umwami w’i Babiloni yahakuye akabijyana i Babiloni. Kandi nzagarura aha hantu, Yekoniya mwene Yoyakimu, umwami wa Yuda, hamwe n’abantu ba Yuda bose bajyanywe bunyago i Babiloni, kuko nyine nzaca uburetwa bw’umwami w’i Babiloni. Uwo ni Uhoraho ubivuze!»
Umuhanuzi Yeremiya asubiriza umuhanuzi Hananiya imbere y’abaherezabitambo n’imbaga yose yari ihagaze mu Ngoro y’Uhoraho, amubwira ati «Amen! Uhoraho nabigenze atyo! Narangize amagambo uhanuye, maze agarure aha hantu ibikoresho by’Ingoro biri i Babiloni, n’abantu bose bahajyanywe bunyago. Nyamara ariko tega amatwi iri jambo ngiye kukubwira wowe n’umuryango wose: Kuva kera na kare, abahanuzi batubanjirije jye nawe, bahanuriye ibihugu byinshi n’ingoma zikomeye, bakabamenyesha intambara, amakuba n’ibyorezo. Ariko niba umuhanuzi mu guhanura kwe amenyesha amahoro, azemerwa ko yoherejwe n’Uhoraho koko igihe ibyo yavuze bizagaragara!»
Nuko umuhanuzi Hananiya afata za ngeri z’ibiti zari ku ijosi rya Yeremiya, arazivuna, maze avugira imbere ya rubanda rwose, ati «Uhoraho avuze atya: imyaka ibiri nishira, uko bukeye, ni uko nzaca uburetwa bwa Nebukadinetsari, umwami w’i Babiloni, nkabuvana ku ijosi ry’amahanga yose.» Nuko Yeremiya aragenda.
Umuhanuzi Hananiya amaze kuvuna bya biti byari ku ijosi rya Yeremiya, Uhoraho abwira Yeremiya ati «Genda ubwire Hananiya, uti ’Uhoraho avuze atya: Ingeri z’ibiti wazivunnye; none zisimbuze iz’icyuma. Koko rero, Uhoraho Umugaba w’ingabo, Imana ya Israheli avuze atya: Ingoyi y’icyuma ni yo nzabohesha amahanga yose kugira ngo agaragire Nebukadinetsari, umwami w’i Babiloni; azamukorera, ndetse n’inyamaswa zo mu ishyamba ndazimweguriye.’»
Umuhanuzi Yeremiya ni ko kubwira Hananiya, ati «Hananiya, tega amatwi: Uhoraho ntiyakohereje; ni wowe utuma uyu muryango wiringira ibinyoma. Ni yo mpamvu Uhoraho avuze atya: Ngiye kuguca ku isi, uyu mwaka uzapfa, kuko watoje imbaga kugomera Uhoraho.» Nuko umuhanuzi Hananiya apfa mu kwezi kwa karindwi k’uwo mwaka.
Zaburi ya 188, 29.43, 79-80, 95.102
Urandinde inzira y’ikinyoma,
maze ungirire ubuntu, umpe amategeko yawe.
Ntunkure mu kanwa ijambo ry’ukuri,
kuko niringiye amateka waciye.
Abagutinya nibangarukire,
bazamenye ibyemezo byawe.
Umutima wanjye nuberwe no gukora icyo ushaka,
bityo sinzakorwa n’ikimwaro.
Abagiranabi barashaka icyankuraho,
jyewe nkomeza guhugukira ibyemezo byawe.
Nta bwo nacishije ukubiri n’amateka waciye,
kuko ari wowe uyantoza.


text:
Inyigisho yo ku wa gatatu w’icyumweru cya 20 gisanzwe, Umwaka A,
Ku ya 20 Kanama 2014 – Mutagatifu Bernardo, Umusaserdoti n’Umwalimu wa Kiliziya
Amasomo: Ezekiyeli 34, 1-11; Matayo 20,1-16
Ibitekerezo by’Imana si nk’iby’abantu. Mu gihe abantu bo bajya mu mibare, Imana yo ikunda bose nta kujya mu mibare. Ubwo nyir’imizabibu batubwiye mu Ijanjiri y’uyu munsi yazaga gutanga ibihembo, abakozi batangiranye n’isaha ya mbere y’akazi baje batekereza ko bari buhabwe ibihembo biruta iby’abaje ku isaha ya nyuma. Nyamara si ko byagenze kuko bose bahawe ibihembo bingana.
Inyigisho y’abakozi mu mizabibu binjira mu kazi ku masaha atandukanye ariko bagahembwa kimwe, Yezu yayitangiye mu mugani kandi umugani ugana akariho. Yatangaga ikigereranyo cy’uko Ingoma y’Ijuru imeze. Nyir’umurima nk’Imana yaduhaye impano y’ubuzima, idushyira mu murima wayo ari wo iyi si dutuye kugira ngo tuyitunganye ibe nziza. Imizabibu iteye muri uwo murima ni umuryango w’Imana. Umuryango wa Isirayeli nk’umuryango Imana yitoreye ikawuvana mu bucakara babanje kwiyumva nk’umuzabibu wa Nyagasani Imana yatonesheje nyamara mu bihe bitandukanye bagiye banangira umutima bakanga kumva Uhoraho. Muri uko kutumva kwabo, ntabwo Ingoma y’Ijuru Yezu yavugaga ko ibarimo rwagati yashoboraga kuburizwamo. Abanyamahanga bagiye baturuka iyo gihera bagasanga Yezu baje kumva ubuhanga buruta ubwa Salomoni ndetse n’inyigisho zisaba guhinduka ziruta izo Yonasi yatanze maze abatuye Ninivi bakisubiraho. Abitwaga abanyamahanga rero nabo Inkuru nziza yabatashyemo ndetse barayishimira mu gihe abayibwiwe bwa mbere bo bari bacyibaza ku wayibazaniye bakanga kumwemera kuko bari bagishidikanya ku bubasha no ku nkomoko ye. “Aba mbere bazaba aba nyuma, aba nyuma bazabe aba mbere.”
Iyi vanjiri iratwigisha ko tutagomba kuvuma iritararenga: Wa muntu mu myemerere ye twibwira ko yataye hari ubwo akorwaho ubutumwa agahaguruka, akagarukira Imana mu gihe hari abandi bavuga ko batigeze bata ukwemera, ko batiba, ko batica, nyamara nta n’uwo bakorera igikorwa cy’urukundo cyamubeshaho ndetse ugasanga no mu kwemera kwabo basa n’abahagaze hamwe batagitera intambwe.
Ikindi Yezu atwigisha ni uko Ingoma y’Ijuru ari igihembo gikwiye ku bayikoreye kuva kera ndetse n’abatangiye vuba. Ari umuntu umaze iminsi amenye Imana ari n’uyimenye vuba. Abakurambere bacu twavuga ko bahamagawe ku isaha ya mbere nka ba Abeli na ba Nowa ntabwo bazaburana ko bahawe Ijuru rimwe n’abahamagawe nyuma yabo nko ku isaha ya gatatu: ba Aburahamu, Izaki na Yakobo, nabo kandi ntibazaburana ko bahawe ijuru rimwe n’abahamagawe ku isaha ya gatandatu, tuvuge ba Musa na Aroni, nk’uko nabo batakwinubira Imana ko bahembwe kimwe n’Abahanuzi bo ku isaha ya cyenda ndetse n’abandi bakristu baharaniye ubutagatifu ku isaha ya cumi n’imwe kimwe na cya gisambo cyicurije ku musaraba! Ingoma y’Ijuru ntiheza, gusa iraharanirwa. Twese turararitswe.
Ku bwa Batisimu twakinguriwe Ijuru kandi twitwa abana b’Imana. Ari umaze imyaka 75 abatijwe ari n’ubatijwe aka kanya bose bitwa aba Kristu kandi bakinguriwe Ijuru ku buryo bumwe. Duharanire kwakira abatugana bose bifuza gufashwa ngo bagarukire Imana kandi twirinde kugira uwo dusuzugura mu bagarukiye Imana vuba tubafata nk’aba nyuma (bamwe bavuga ko batazarwanira nabo Ijuru cyangwa ngo nibabasangayo ngo bazasohoka!!!) ahubwo twese tubadukane ibakwe mu guharanira kwinjira mu Ngoma y’Ijuru kuko Uhoraho ubwe atwizeza ko twese turi ubushyo bwe agiye gukenura no kwitaho nk’Umushumba mwiza.
Mutagatifu Bernardo adusabire.
Padiri Bernard KANAYOGE,
MUTAGATIFU BERNARDO (1090-1153)
Bernardo yavukiye mu Bufaransa. Kuva akiri muto yakundaga kwiherera wenyine agasoma ibitabo by’iyobokamana. Yari umwana ufite igikundiro mu Bantu kandi akara n’uburanga bwiza. Aho ababyeyi n’abavandimwe be bamenyeye ko ashaka kwiyegurira Imana, byabateye impungenge bashaka kumubuza kuko babonaga afite amagara make. Yari afite kandi ingabire y’ubwenge n’ubwitonzi muri we, ntabe yahubuka mu bitekerezo. Ni nayo mpamvu iwabo batatinyutse kumubuza kugenda babonye yabyiyemeje. Yajyanye n’abandi basore bagenzi be 30, binjira mu muryango w’Abasisterisiyani. Nyuma ndetse hari na se wabo na bene wabo batanu bamukuriokiye,nabo biyegurira Imana muri uwo muryango.
Aho amariye kuba umumonaki, yarushijeho gushishikarira gusenga, ataretse n’imirimo y’amaboko ndetse n’igihe abonye akanya, yakomezaga kwihugura mu nyigisho za Tewolojiya. Mu mibanire ye n’abandi, yabereye abo ahasanze bose kimwe n’abo binjiranye urugero rw’umumonaki uzi icyamuzanye n’icyo kwiyegurira Imana bisobanura; nuko ababera urumuri rw’inzira iganisha Ijuru. Ntiyigeze atezuka mu kwiyibutsa ingingo z’ingenzi z’umumonaki ari nako azicengeza muri bagenzi be.
Bernardo yashinzwe kubakisha no gutangiza ikigo I Clairvaux, kuberako abiyeguriye Imana muri uwo muryango bari bamaze kwiyongera cyane. Ni nawe wabaye umukuru w’icyo kigo. Ikigo cya Citeaux aho yinjiriye we na bagenzi be kimwe n’ikigo cya Klerivo yashinze ubwe akakiyobora igihe kirekire byombi byaramamaye cyane muri Kiliziya Gatolika hose kuva Bernardo akiriho kugeza n’ubu. Na nyuma y’iyubakwa ry’ibyo bigo kandi hakomeje kwiyongeraho ibindi byinshi. Bernardo yabaye by’ukuri urumuri rw’ubwitagatifuze muri uwo muryango. Ibyo byatumye hakomeza kwakirwa benshi bifuza kwiyegurira Imana. Hari kandi na rubanda rusanzwe rwakundaga kumuganderera kubera inyigisho ze nziza n’inama yabagiraga. Izo nama yazigiraga n’abanyacyubahiro benshi : Abami, abepiskopi, abasaserdoti ndetse na Papa akamwandikira. Izo nama ahanini zabaga zerekeranye n’imyifatire yabo mu mirimo bashinzwe. Kiliziya imuziho kandi kuba umukunzi n’umutoni ukomeye wa Bikira Mariya. Yanditse n’ibitabo byinshi byiza kuri we.
Bernardo yabaye ikirangirire mu kwitagatifuza mu mibereho ye. Ibyo bituma rero n’aho yitabiye Imana badatinda kumushyira mu rwego rw’Abatagatifu.


text:
Dusome Abaroma 5:12 “Kuko bimeze bityo, nk’uko ibyaha byazanywe mu isi n’umuntu umwe, urupfu rukazanwa n’ibyaha, ni ko urupfu rugera ku bantu bose kuko bose bakoze ibyaha. 15Icyakora uhereye kuri Adamu ukageza kuri Mose, urupfu rwatwaraga ndetse n’abatakoze ibyaha bihwanye n’igicumuro cya Adamu, wasuraga uwajyaga kuzaza.16Iherezo ry’ubwo buntu ntirigira isano n’iry’icyaha cy’uwo muntu umwe, kuko iherezo ry’icyo cyaha ryari iryo gucirwa ho iteka, naho iherezo ry’iyo mpano y’ubuntu yatanzwe ku bw’ibicumuro byinshi n’ugutsindishirizwa.
Pawulo yandikiye abaroma abibutsa icyo ijambo ry’Imana risobanura ku gucumura kw’umuntu, bikaba byuzuzanya n’iby dusanga mu itangiriro 2:15-17, 3:1-6. Ubundi muri Gahunda y’Imana harimo kubeshako umuntu ubuzima buhoraho adapfa, Ariko nyuma yo Gushukwa na Satani wigaragaje mu ishusho y’inzoka,Umuntu ashidikanya ku rukundo rw’Imana, Ashidikanya kwera kwayo Bibaviramo kwirukanwa muri ya ngobyi ya Eden, kuva icyo gihe ababakomokaho batangiye kugerwaho n’ingaruka z’icyaha, Gusa n’ubwo bahinyuye urukundo rw’Imana ( Imana yo ntiyabajugunye ) Ahubwo urukundo rwayo rwatumye hameneka amaraso y’itungo kugirango bahishe ubwambure bwabo, Uwiteka Imana iremera Adamu n’umugore we imyambaro y’impu, irayibambika. Byarashobokaga ko Imana ibaha amakoma cg ibibabi by’ibiti bakambara ( kuko ishobora byose) usome itangiriro 3:21 .
Iyo ukomeje gusoma Imbere mu balewi 1, 3, 4, 16 usanga amaraso y’imyamaswa noneho yaragizwe Irembo rituma bababarirwa ibyaha, aya maraso yakomezaga gushushanya Imbabazi z’Imana yagombaga gutanga inyuze mu maraso ya kristo Yesu, kuko icyo gihe n’ubwo buri wese yacumuraga, ariko Ntago ari buri wese wabaga yemerewe gusaba Imana imbabazi. Ibyaha byakomeje kwirundanya ndetse ari nako bibakururira urupfu, Abatambaga ibitambo batejejwe barahagwaga, hari abo isi yasamye iramira n’ibindi, Uko ibyaha bigwira imbabazi z’Imana zikomeza kuba nyinshi kugeza ubwo zasabye (zarenze) itanga Yesu ngo Umwizera wese ye kuzarimbuka ahubwo akurwe mu bubata cg mu bucakara- cg mu buja bw’ibyaha (Yoh 3:16.)
Impinduka amaraso ya Yesu yazanye kuri twe
Uwo munsi Yesu amaze kudupfira, Umwenda wakingirizaga ahera h’ahera watumaga bategera Imana kubw’ibyaha itabukamo kabiri (Luka 23:45), Pawulo yandikiye Abaroma 3:21 -22 avuga kuri izi mbaraga z’amaraso ya Yesu ati “Ariko noneho hariho gukiranuka kw’Imana kwahishuwe kudaheshwa n’amategeko, nubwo amategeko n’ibyahanuwe ari byo biguhamya, ni ko gukiranuka kw’Imana abizeye bose baheshwa no kwizera Yesu Kristo ari nta tandukaniro, kuko bose bakoze ibyaha, ntibashyikira ubwiza bw’Imana, 24ahubwo batsindishirizwa n’ubuntu bwayo ibibahereye ubusa, ku bwo gucungurwa kubonerwa muri Yesu Kristo. 25Ni we Imana yashyizeho kuba impongano y’uwizera amaraso ye, kugira ngo yerekane gukiranuka kwayo kwayiteye kwirengagiza ibyaha byakozwe mbere y’icyo gihe, ubwo Imana yabyihanganiraga.
Bibiliya igaragaza umurimo ukomeye Yesu yakoze kuko yatwunze n’Imana. Imbere yayo twari ikizira, Kuko Imana ari iYera, kandi twe twarahindutse icyaha kubwa kamere Ntitwari kuyihinguka imbere. Niho rero twahereye dusoma (Rom 5: 16) Iherezo ry’ubwo buntu ntirigira isano n’iry’icyaha cy’uwo muntu umwe, kuko iherezo ry’icyo cyaha ryari iryo gucirwa ho iteka, naho iherezo ry’iyo mpano y’ubuntu yatanzwe ku bw’ibicumuro byinshi n’ugutsindishirizwa, 19.Kandi nk’uko kutumvira Imana k’umuntu umwe kwateye ko abenshi baba abanyabyaha, ni ko no kutyumvira k’umwe kuzatera ko abenshi baba abakiranutsi.
Aha hantu iyo benshi mubatarizera bahageze, biruhutsa umutima Bati twarabatuwe, Yesu yabirangirije i Gologota, kuri ubu ntacyo tubujijwe, ndetse nta kindi dusabwa! Nyamara Iyo ukomeje ugasoma Abaroma 6:12-13 Pawulo yakomeje asobanura Ati: Ubuntu ntibuduhesha uburenganzira bwo gukora icyaha, Nuko tuvuge iki? Tugumye gukora ibyaha ngo ubuntu busage?
Ntibikabeho! Mbese twebwe abapfuye ku byaha, twakomeza kuramira muri byo dute? Noneho ntimukimike ibyaha mu mibiri yanyu izapfa, ngo mwumvire ibyo irarikira. Kandi ntimuhe ibyaha ingingo zanyu kuba intwaro zo gukiranirwa, ahubwo mwitange mwihe Imana nk’abazuke, n’ingingo zanyu muzihe Imana kuba intwaro zo gukiranuka, 15Nuko tugire dute? Mbese dukore ibyaha kuko tudatwarwa n’amategeko, ahubwo dutwarwa n’ubuntu? Ntibikabeho! 16Ntimuzi yuko uwo mwihaye kuba imbata zo kumwumvira, muri imbata z’uwo m wumvira uwo, imbata z’ibyaha bizana urupfu, cyangwa izo kumvira Imana kuzana gukiranuka?
Umurimo Yesu Yakoze watubatuye mu rupfu, Utwinjiza mu mbabazi, wadukuye mu bwoba utwinjiza mu mahoro, ariko na none kuzuka kwa Yesu ntago kwigeze kwica Satani. Satani aracyakora kandi nta kindi kimugenza uretse Kwica, Kwiba no Kwambura, bityo inkuru zikubwira ko Satani atagikora izo ni ibinyoma, ntago ari ukuri kw’ijambo ry’Imana, Inkuru zikubwira ko Kwibera cyangwa kwiturira mu byaha nta kibazo kuko Yesu Yahindutse ibyaha ku bwacu Sibyo kuko Sicyo Bibiriya ivuga. Amaraso ya Yesu yaduhuje n’Imana nk’uko twabivuze, ntago twari twemerewe kwegera Imana kubw’ibyaha byacu, ndetse benshi barahagwaga (Urugero Abana ba Aroni : Nadabu na Abibu Abalewi 10), Ariko ubu iyo uje imbere y’Imana ntabwo uhagwa ahubwo urahakirira, kuko mbere yo kubona ko wandujwe n’ibyaha ibona Yesu mu kigwi cyawe, Ikakugirira ibambe.
Ngana ku musozo ndagirango nongere mbabwire Benedata, Ntabwo ubuntu twagiriwe buduhesha uburenganzira bwo gutura mu byaha. 1Yohana 1: 6-9 Nituvuga yuko dufatanije na yo tukagendera mu mwijima, tuba tubeshye tudakurikiza ukuri, ariko rero iyo tugendeye mu mucyo nk’uko na yo iri mu mucyo, tuba dufatanije ubwacu kandi amaraso ya Yesu Umwana wayo atwezaho ibyaha byose, nituvuga yuko ari nta cyaha dufite tuba twishutse, ukuri kuba kutari muri twe. Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha byacu no kutwezaho gukiranirwa kose, Umwuka ushaka Kudukumbuza gusubira mu byaha ntago uva ku mana Oya ni uwa Satani.
Nta kindi kizadufasha kubatsinda uretse: Kumenya/ Kumva/ Kwiga ijambo ry’Imana, Kwizera Yesu, Gukizwa neza, Gusenga ubudasiba, Kwatura ibyaha byacu no Gusenga Twiyiriza ubusa. Ernest RUTAGUNGIRA


text:
Mariya Umubyeyi w’Imana, C, 1/1/2019
Amasomo: 1º. Ibar 6, 22-27; Zab 67 (66), 2-8; Gal 4, 4-7; Lk 2,16-21.
1.Dutangiye umwaka mushya wa 2019. Nk’uko bisanzwe, tuwutangira twisunga Bikira Mariya Nyina w’Imana. Ibihe turimo ni bishya kandi ni na byo bya nyuma. Ni ibya nyuma kuko igihe cyarageze. Igihe Imana Data Ushoborabyose yigeneye ngo Umwana wayo aze kubwiriza isi igikwiye. Uwo Yezu Kirisitu ni we byose bikesha kubaho. Gutangira umwaka neza ni ugutaguzanya na we.
2.Dutangiranye umwaka icyizere gikomeye. Tuwutangira tutihebye. Nta kwiheba, nta guhangayika kuko umugisha w’Imana Data Ushoborabyose uzaduherekeza. Kuva kera Imana yashatse ko muntu abaho mu ituze n’amahoro. Ibyo abikesha umugisha wayo. Nta handi handi yakandira. Ni ukugendera mu mucyo n’imbaraga ahabwa na Yezu Kirisitu. Mu Isezerano rya Kera, Aroni yahawe ububasha bwo guha umugisha abana bose ba Isiraheli. Aroni uwo murumuna wa Musa ni we wabaye Umusaseridoti Mukuru wa mbere mu Bayahudi. Imana yifashishaga abasaseridoti bakuru igahundagaza ibyiza byayo ku bayoboke bose.
3.No mu Isezerano Rishya kandi rizahoraho iteka, umugisha w’Imana uratangwa. Yezu Kirisitu yasigiye intumwa ze n’abazazisimbura bose ububasha bwo guha umugisha abantu bose bazemera izina rye. Petero n’izindi ntumwa bakoze uwo murimo wa ngombwa kugeza basanze mu ijuru uwabitangiye. Ababasimbuye na bo babuganijwemo izo mbaraga zitagatifuza mu izina rya Yezu Kirisitu. Rero, Papa, abepisikopi n’abapadiri, ni bo muri iki gihe bakora umurimo ufitanye isano n’uwo Aroni yakoze kera cyane. Umurimo wabo urashyitse uruzuye rwose kuko ukomora ububasha mu gitambo kimwe rukumbi cya Yezu Kirisitu.
4.Umugisha utangwa n’abasaseridoti muri Kiliziya mu izina rya Yezu ufite uruhare mu kubuganiza mu bantu imbaraga zituma bajya kubwira abandi ibyerekeye Yezu wavukiye i Betelehemu. Mbese nk’uko abashumba bahishuriwe n’umumalayika bakihutira kujya kureba uwo Mukiza wavutse, ni na ko uwabatijwe wese yarigishijwe yibonera ikuzo rya Yezu maze agahimbazwa no kubimenyesha abandi bose.
5.Abasaseridoti basabirwa kwitangira umurimo mutagatifu bahawe kandi biyemereye nta gahato. Bashishikarira guha umugisha abantu bose bemera gukizwa na wo. Bahawe ku buntu, bagomba no gutanga ku buntu. Imbaraga za Yezu Kirisitu zibarimo zikwiza umwuka w’ubutungane muri bose.
6.Umwaka mushya tuwutangirana izo mbaraga z’umugisha duhabwa. Ni zo zituma duhagarara tugakomera mu byo duhura na byo muri iyi si. Ibitubuza amahoro tubasha kubyihanganira duhanze amaso uwadupfiriye ku musaraba. Kuri iyi tariki, Papa atanga ubutumwa bwihariye bw’amahoro kuko ni n’itariki ngarukamwaka yo gusabira amahoro isi yose. Mu butumwa bwa none Papa yibukije ko politike nziza ari yo musingi w’amahoro. Tuzirikane cyane abantu badafite amahoro ku isi yose. Benshi muri abo baranashonje. Barakennye ibi bitavugwa. Afurika irimo abakene benshi cyane kandi nyamara yuzuye zahabu n’indi mitungo kamere yanabeshaho isi yose. Politike mbi ni yo kabutindi mu bihugu haba ku rwego mpuzamahanga haba mu bihugu rwagati. Twifatanye n’abababaye bose n’abababajwe cyane. Tujye ku mavi dusenge. Igihe kizagera abashinzwe gutunganya ibya rubanda bakire Urumuri rwa Kirisitu bakire akabi.
7.Yezu we Mahoro yacu ari kumwe natwe. Bikira Mariya Nyina w’Imana na we araduhakirwa. Abatagatifu Furujansi wa Ruspe na Manweli (Emmanuel) badusabire kuri Data Ushoborabyose.
Padiri Cyprien Bizimana


text:
Ibitekerezo ( 9 )
ewana icyo nababwira nuko abahanzi bacu bakomerezaho kdi pe barabinzi kuririrmba reba nka THE BEN /AMAGI THE BRACK/ JEIPOLI ariko we sinzi impamvu mumuca intege mujye nawe mumuha courage mubunzima arakenerwa
ewana icyo nabwira abacurazi bacu bashyiremo akabaraga gusa naho ubundi music nyarwanda irigutera imbere bishimishije cyne jye ubundi nkunda THE BEN Cyaneeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeeee
Abahanzi bacu nibezape turabemera ariko ntibakibande kurukundo rwa sore na kobwa gusa nimibereho rusanjye y;abanyarwanda bajye baririmbaho’cg bagire icyiciro runaka batekerezaho eg.nkuko mushiki wacu nkunda cyane Knowless yatekereje kuri bariya babyeyi,ndamushimira cyane mubwira nti Courage nabandi muzarebereho,thx to u all.


text:
Yibye ihene afatirwa mu kunywa ibigage barayimuteruza
Yagiye kunywa ibigage yibagirwa ko anywera ay’ihene yabandi yibye afatwa atayamaze.
Siboniyo ignace uvuga ko atuye mu mudugudu wa mbati akagari ka mbati mu murenge wa mugina ho mu karere ka Kamonyi yafashwe yibye ihene nyuma yo gucunga bene yo bagiye guhinga nuko ayijyana ku isoko afatirwa aho bapimira ibigage ayiteruzwa bose babireba.
Ubwo intyoza.com yamusangaga ku murenge wa mugina aho yari yazanywe ,uwaguze ihene hamwe n’uwayibwe yavugaga ko atayibye ko icyo yakoze ari ugufasha uwayizanye kuyigurisha ngo kuko yaje adafite amafaranga y’umusoro kandi bayatanga mbere.
Mukantaganda Jeanne wibwe ihene avuga ko nyuma yo kubwirwa ko ihene ye yibwe yahise ava mugishanga aho yahingaga agashakisha kugera ayizezeho mu isoko aho yahise ayifata atitaye kuwayibye cyangwa uwayiguze ngo kuko yari abonye ibye .
Agira ati
nayisanze mu isoko yamaze kugurwa , njye icyo nakoze nafashe ibyanjye hanyuma uwayiguze avuze ngo musubize amafaranga yayiguze mubwira ko njye mfashe ibyanjye nawe ashake uwo yahaye amafaranga ye.
Akomeza avuga ko ibyakurikiye ari uko yafashe ihene ye hanyuma undi nawe ajya gufata igisambo cye.
Uwambaye Julienne uwaguze ihene aganira n’intyoza.com , avuga ko yaje aje kugura ihene bakayimuzanira atazi ko yibwe we akishyura ibihumbi cumi n’icyenda hanyuma akabona uza avuga ko ihene ari iye nawe agahita ajya gushaka uwo bayiguze kuko yari yamufashe isura.
Uwambaye Julienne agira ati
nyiri ukwibwa ihene yaje, akiyifata nirutse njya gushaka uwo nari maze guha amafaranga ariwe uyu twazanye hano musanze mubigage , nari kumwe n’umuyobozi twamusanze asigaranye ibihumbi icumi gusa rero ntabeshye ngo siwe kuko ninjye wibariye amafaranga ndayamwishyura kandi ntawundi bari kumwe nta n’undi nayahaye atariwe.
Muri uyu murenge wa mugina muri iyi minsi hari kuvugwa ikibazo cy’ubujura bw’amatungo hakavugwa kandi abajura bava impande zitandukanye cyane Kigali , Ruhango n’ahandi aho baza bakiba bakoresheje amayeri atandukanye babeshya abaturage bakabacuza utwabo.


text:
Muri iyi nyandiko, tugiye kuvuga ku kibazo cyo gutakaza ubushake bwo kurya, turagaragaza impamvu zishobora gutera icyo kibazo, ingorane n’ingaruka gishobora gutera ndetse turanagaragaza uburyo bwo guhangana n’iki kibazo.
Gutakaza ubushake bwo kurya bibaho, bitewe n’impamvu runaka, bikagaragazwa n’imyitwarire idasanzwe mu bijyanye no gufata amafunguro, muri iyo twavugamo nko: kumva udashonje bikamara igihe kirekire, kugabanura ingano y’ibiryo umuntu yari asanzwe arya no kumva uhaze cyane nyuma yo kurya ibiryo bike.
Ibi iyo bibayeho ku muntu igihe kirekire, bishobora gutera ingorane mu buzima, nko kutabona intungamubiri umubiri ukeneye, gutakaza ibiro mu buryo bukabije kandi mu gihe gito, guhorana umunaniro ndetse no gucika intege bigarukirana.
Impamvu zishobora gutera umuntu gutakaza ubushake bwo kurya.
Ubusanzwe ikibazo cyo kutagira ubushake bwo kurya, kigaragara ku bantu bafite uburwayi bukomeye nk’indwara zidakira, nka kanseri, Virusi itera SIDA, indwara zifata ibihaha, izifata umutima, impyiko n’umwijima, ariko hano twagerageje kubatangariza ibindi bintu bishobora gutera umuntu gutakaza ubushake bwo kurya igihe kirekire.
Ibiryo:iburyo uburyo byateguwe, uko bisa, uko biryoshye, bishobora gutuma umuntu atakaza ubushake bwo kurya.
Imiti: hariho imiti ishobora gutera umuntu gutakaza ubushake bwo kurya.
Gutwita, nabyo bishobora kuba imbarutso yo kugabanuka k’ubushake bwo kurya kuri bamwe.
Kurwara ibisebe mu kanywa cyangwa mu muhogo, bishobora gutera umuntu gutakaza ubushake bwo kurya kubwo gutinya ububabare ari bugire mu gihe cyo kurya.
Virusi na bagiteri nazo zishobora gutera ikibazo cyo gutakaza ubushake bwo kurya, mu gihe zageze mu mubiri w’umuntu, akagira ubwandu runaka(Infection).
Ingorane n’ingaruka zo gutakaza ubushake bwo kurya
Iyo gutakaza ubushake bwo kurya, bidakumiriwe hakiri kare, mbese bikamara igihe kirekire, bishobora gutera ibibazo n’ingorane bitandukanye mu mubiri, muri ibyo twavugamo nko:
Gutakaza ibiro byinshi mu gihe gito, ibi bishobora gutera izindi ngorane mu mubiri.
Kugira agahinda gakabije( Depression)
Kurwara indwara zikomeye, zitandukanye, nk’izifata ibice bitandukanye by’urwungano ngogozi, umutima, Anemia, imirire mibi ikabije(Severe malnutrition), n’ibindi.
Kugabanuka k’ubushobozi bw’ubwirinzi kamere bw’umubiri, ibi bikaba byatera, kurwara indwara nyinshi cyane cyane iziterwa na virusi na bagiteri.
Dore uko wahangana niki kibazo
Mu gihe ugize iki kibazo cyangwa se, ukaba ufite umwana ukiri muto ukabona ntashaka kurya kandi mu buryo buhoraho, uburyo burusha ubundi kuba bwiza mu gukosora iki kibazo, ni ukugerageza kumenyerana n’ibiribwa, ubitegura,ubiteka, ubigaburira abandi, kuburyo umuhumuro wabyo ndetse n’uko bisa bigukurura, bityo umubiri ukihutisha imikorere y’imisemburo yongera ubushake bwo kurya,naho ku mwana muto we, kuko aba ataramenya guteka, ushobora kumufasha umwiyegereza mu gihe uri gutegura amafunguro, agahumurirwa nabyo, ndetse no mu mikino, mukaba mwakwifashisha ibiribwa nk’ imbuto, iyo ahumurirwa nabyo, anareba uko bisa,ibi bifasha gukora vuba kw’ imisemburo itera umuntu gusonza.
Ibindi wakora kugira ngo wongere ubushake bwo kurya, harimo:
• Kurya ibiryo bike, ariko ukabirya inshuro nyinshi
• Kwirinda ibiryo birimo amavuta mu gihe ufite iki kibazo kuko biba byashobora gutera umuntu kugira iseseme, kandi iseseme igabanya ubushake bwo kurya.
• Kugerageza kurya uri kumwe n’abandi bantu muganira, mwisanzuranaho, ibi nabyo, bigufasha kumva uryohewe ndetse ukaba wanakumbura ko ibyo bihe bigaruka, bityo ikibazo cyo kutagira ubushake bwo kurya kikaba cyashira.
• Gukoresha isahani nini mu gihe ugiye kurya, ndetse ugashyiraho ibiryo byinshi nabyo bishobora kugufasha mu kukongerera ubushake bwo kurya.
• Kurya imbuto n’imboga nabyo biri mubifasha mu kongerera umuntu ubushake bwo kurya, bitewe n’intungamubiri ziba zikungahayemo.
Mu gihe ukoresheje ubu buryo bwose bikanga, ni byiza kwihutira kwa muganga, hakarebwa inkomoko y’ikibazo, cyane ko twabonye ko gutakaza ubushake bwo kurya, bishobora kubaho byatewe n’indwara ikomeye, bityo ikaba ariyo, yavurwa mbere.
Source: www. liferaftgroup.org
[email protected]


text:
GUTEGEKA KWA KABIRI 30.19-20.
19. Uyu munsi ntanze ijuru n’isi ho abahamya bazabashinja, yuko ngushyize imbere ubugingo n’urupfu, n’umugisha n’umuvumo. Nuko uhitemo ubugingo,ubone kubaho wowe n’urubyaro rwawe.
Iyo dusomye mu Itangiriro 2:15-17,tubona ko Imana yaremanye umuntu uburenganzira bwo guhitamo, imushyirira mu ngobyi ya Edeni,Itanduknya ibiti mu rwego rwo kwagura ubwo burenganzira bwe,Umuntu yagombaga kubeshwaho nuko yahisemo, kandi n’uyu munsi ni ko biri.
Guhitamo rero ni impano nziza Imana yahaye umuntu, kuko ibindi biremwa byose bitayigira, Imana yayihaye umuntu kugira ngo, abashe kuyikiranukira, kuko ntiyifuje ko tuyikiranukira cyangwa ko tuyikunda ku gahato, ahubwo yashatse ko tubyihitiramo: Imana ntishaka kubana natwe nka za robo(robots ) kuko yaduhaye uburenganzira.
Ikindi ni uko guhitamo, bijyana n’inyungu umuntu aba afite mu byo agiye guhitamo, kandi mu buzima bwacu bwa buri munsi, duhora dufite amahitamo Imana ishyira imbere yacu.
Ariko Imana ni umubyeyi kuko itugira inama yo guhitamo neza, ariko twabyanga tukanirengera ingaruka z’ayo mahitamo yacu dukora buri munsi.
Guhitamo neza birakiza ariko guhitamo nabi birica, kandi byica ubugingo bidasize n’umubiri.
Dore rero akamaro ko guhitamo neza:
▪Guhitamo neza byakiza umuryango wawe n’abakuzengurutse bose:
Yosefu yahisemo kubabarira bene se bituma arokora umuryango we (Itang 45.1-15).
▪Guhitamo neza bikiza igihugu:
Umwami w’i Nineve yahisemo kumvira ijwi ry’Imana, bituma abantu be baba amahoro (Yona 3.6)
▪ Guhitamo neza bikiza Itorero:
Igihe Umwami Herode yari ahagurukiye kwica abayobozi b’itorero, abakristo bahisemo kubasengera by’umwihariko bituma Petero arokoka (Ibyak 12.5).
Imana inezezwa cyane n’umuntu uhitamo ibiyihesha icyubahiro: Fineyasi yahisemo gukura ikizira mu Bisirayeli, bikora ku mutima w’Imana(Kub 25.7).
Guhitamo neza ariko ntibyoroshye, kuko bikunze kuba bihabanye n’amaranga mutima ya muntu, kubera ko akenshi bitabamo inyungu z’ako kanya, kandi bisaba ikiguzi (cost) ariko uko guhitamo neza gufite inyungu, kuruta ikiguzi bidusaba nk’uko tuzabireba ejo.
▶ Imana yacu ishimwe, kuko iyo umuntu yahisemo nabi ayigarukiye, icungura ayo mahitamo ye mabi, ikirengagiza ubujiji bwe, ikamuhindurira ubuzima aba yarangije ahitamo nabi (Yes 30.15).
[email protected]


text:
Nabibone Domitille yavukiye i Murenge mu gihugu cya Repubulika iharanira Demokarasi ya Kongo, avukira mu muryango w’abakristo basengerag muri Kiriziya Gaturika ndetse ababyeyi be bari abayobozi bakomeye muri Kiriziya. N’ubwo yajyaga mu materaniro ariko ntiyari akijijwe. Igihe cyarageze Imana iramugenderera arakizwa ndetse ajyanwa mu iyerekwa yamaze mo iminsi 4 ahabonera byinshi agiye kudusobanurira.
Mu magambo ye aradusangiza uko iyerekwa rye ryagenze n’inyigisho yavanyemo ati:
"Ikintu cya kabiri cyanejejye muri urwo rugendo, ni uko twagendaga tuganira neza cyane, bakambaza ibibazo nkabasubiza, nanjye nkababaza bakansubiza, nuko mbona baranjyanye, bangeza mu gihugu cyiza cyaneeee!!!, ndakireba binanira kumva ubwiza bwacyo, nareba ku ruhande, nareba hirya, ubwenge bwanjye buba buto cyane, ndebye iyo tuvuye, mbona ikintu kiza gisa n’imodoka y’ivatiri nziza cyane, muri iyo Voiture harimo abantu batatu.Mperako ndababaza nti:” Ese burya namwe ino mugira imodoka nk’iziba iwacu?
Barambwira bati:"Iriya ubona si imodoka, iriya ubona bayita “IGARE” ayo ni amagare y’imikogoto aba aha iwacu, akahava akajya iriya iwanyu agiye kuzana bene ba bantu muba muvuga ngo bapfuye". Barakomeza bati:"Ariko iriya mikogoto y’amagare, ntajya azana umupagani utaramenya Yesu Kristo, ntashobora no guhaguruka inaha agiye kuzana umunyabyaha, ajya kuzana gusa uriya muntu wapfuye yarakiriye Yesu Kristo akezwa n’amaraso ye.
Ndababaza nti:” Nonese niba azana abakristo, ko nanjye ndi umukristo nkaba naranabatijwe, kuki njye mutampaye Lift muri ririya gare ngo nanjye ndye umunyenga numve uko bimeze? barambwira ngo wowe nta burenganzira na buke ufite bwo kwinjira muri iriya modoka, kuko twakuzanye ariko uzasubirayo .Mbona noneho banyinjije muri uwo murwa, ndatangara cyane!Ndashaka kubabwira ko iyi Bibliya mubona koko ari ijambo ry’Imana, wabyanga wabyemera Bibliya ni ijambo ry’Imana, kandi ijambo ry’Imana ni ukuri.
Birya ujya usoma ndakubwira ko ari ukuri pe! Nararebye nitegereza urwo rurembo ndatangara.Mbona muri icyo gihugu harimo ibiti byinshi kandi harimo ubusitani bwiza cyane bwavagamo imbuto nziza cyane, muri uwo mwanya numva ubwenge bwanjye bubaye buto kugira ngo numve ibyo bintu.
Narongeye mbona umurwa munini cyane utari ufite itangiriro n’iherezo, wari wubakishije ibikoresho ntarabona ku isi, aho imbere baririmbiragamo indirimbo zisasanzwe, numvaga amajwi y’ibicurangisho bitandukanye, amajwi ntarumva aha ku isi yacu, bantu b’Imana niba mwarahawe umurimo wo kuririmbira Imana nimukomeze mushishikare, Bibliya iravuga ngo byose bizashira ariko mu ijuru tuzabaho duhimbaza Imana.
Muri ako kanya mpindukirira bamwe twari kumwe ndababaza nti:” Ese uyu mugi mwiza gutya, ni bwoko ki? Barambwira ngo uwo mugi urebesha amaso, ni rwa rurembo ujya wumva bababwira ngo hariho "Paradizo y’abera”, burya iyo umuntu apfuye yabaga ku isi, iyo koko yari umukristo w’ukuri, ajya kuruhukira muri uriya mudugudu witwa Paradizo.Ndabasaba nti:” Twiruke mujye kunyereka ibiriyo, turiruka cyane, tugiye kuhagera muri uwo mugi utagira uko usa, barampagarika, banga ko ninjira. Numvaga nshaka gusimbuka ngo mpagurukire kubw’ ibyiza nari ndimo kuhabona.
Muri uwo mwanya mbona muri urwo rurembo haturutse umuntu muremure kandi munini, we yararabagiranaga cyane kuturusha, ndetse nashatse kumureba mu maso birananira, sinigeze mbasha kureba uburebure bwe ngo mbashe kububagereranyiriza, habe no kumenya ubunini bwe ngo ngereranye uko umubyimba we wanganaga, kuko byari birenze ubwenge bwanjye.
Uwo muntu anyegereye atangira kurira, asuka amarira menshi cyane.Yambwiye ijambo rimwe gusa ngo:” Eeeeh, burya bwose uzi gusenga ? Ngo ni mpamvu ki, muzi gusenga ariko mudahora musenga buri munsi?
Nanjye ndamubaza nti ese burya iyo dusenga murumva? Arambaza ati:"Nonese uziko tutabumva?" Nonese niba musenga Imana ni mpamvu ki Imana itabumva? Ndamubwira nti:"Tujya dutekereza ko yituriye iyo mu bihugu bya kure itatwumva".
Noneho muri uwo mwanya mbona arambuye ukuboko kwe akora mu gutwi kwanjye, arambwira ngo ngaho umva uko ku isi barimo basenga urahita umenya ukuntu tubumva. Uwo mwanya numva umuntu ari gusenga yari nk’umuntu uri kuvugira iruhande rwanjye.
Numvise uwo muntu ari kuvuga ati :"Mana, wavuze ko utazemera ko tugeragezwa birenze kwizera kwacu,…", uwamvugishaga arambwira ati: Nonese uko wumvise uriya wasengaga wumvise biri kure? Ndavuga nti:"oya byari hafi cyane binyegereye", arambwira ngo ni uko iriya iwanyu mujya musenga natwe ino tukabyumva. Ndamubaza nti:” Nonese ko mwatwumvaga, kuki twamaze iminsi burya dusenga cya gihe ntimudusubize? arambwira ngo Ese ni iki mwasengeraga?
Ndamubaza nti:Uhhhh, urambaza icyo twasengeraga kandi uvuga ko mwatwumvaga? Arambaza ati:” Ese none wowe ni iki cyatumye utabatizwa Namubwiye ko nabatijwe arambaza ati:"Ese wabatijwe ute?" Ndamusubiza nti:"Twebwe iwacu uko tubatizwa, bafata utuzi duke bakatugusuka ku mutwe nti, ariko ibyo tubikorera mu Izina rya Data na Mwana na Roho Mutagatifu. Arambaza ati:"Ese uri umukristo?" nti Yego. Arambaza ati:"Ese Yesu yarabatijwe?" Nti: "Yego".
Arambaza ati:"Ese Yesu yabatijwe mubatizo ki?" Ndavuga nti:" Njye ntabwo nzi uko yabatijwe, ariko icyo nzi numva bavuga ni uko yabatijwe". Arambwira ngo Yesu Kristo yabatijwe mu ruzi rwitwa Yorodani, yari mu mazi menshi.
Uwanyerekaga yarambwiye ati:"Ubwo rero uko niko kubatizwa k’ukuri kandi niko byatangiye kuva kera, ariko kubw’intege nke z’abantu, niyo mpamvu batangiye kubihindagura, bamwe bakabatiza mu mazi make naho abandi bakabatiriza mu ijambo, abandi bakabatirisha mu nsi y’ibendera, naho abandi bagakora gusa ibirori, byose barangiza kubatizwa mu mazi menshini ukwinjira bisobanura ko umuntu aba apfanye na Yesu" A rambwira ati:"Niba rero ushaka gukurikira Yesu kora uko Yesu yakoze". Uwo mwanya rero akimara kuvuga ibyo, anyinjiza muri urwo rurembo.
Ngezemo nahaboneye ibintu bidasanze! Bavandimwe, niba ukijijwe hari ibintu byiza bigutegereje! Ntucogore gukora ibyiza kuko nutagwa isari uzasarura. Bavandimwe mbona ibintu bidasanze!! Wari mwiza uwo mugi sinababwira uko wari wubatse, barambwiye ngo :” Reba Paradizo y’abera!
Mbona Abakristo bapfiriye ku isi aho baruhukira, ndanezerwa cyane!!Bari bafite kunezerwa kudasanzwe, baririmba kandi bahimbaza, bari bafite mu maso hakeye, uwo muntu arambwira ngo dore abana b’Imana abo bapfiriye muri Yesu Kristo, ndavuga nti: "Niba koko bariya baraturutse iriya iwacu, Reka ndebe niba hari abo ndibuze kumenyamo, ndebe ko harimo abagore n’abagabo, ndebe ko harimo abazungu n’abirabura, niba koko barapfiriye muri Yesu Kristo.
Icyantangaje, abo bantu bose bari bafite ishusho imwe,bose bari bambaye umwenda usa kimwe, kandi bose barareshyaga, nta muremure n’umugufi, nta munini cyangwa se umuto, nta musore n’umusaza, kandi bose bavugaga ururimi rumwe, HALLELUIA!! Ndanezerwa cyane! Uwo muntu arambwira ngo ibyo bitekerezo byawe ntibiguteshe umwanya ngo aha nta mugore n’umugabo, nta muzungu n’umwirabura,ngo iyo umuntu apfiriye muri Yesu Kristo akareka ya mibiri yanyu ngo iyo ageze ino yambikwa undi mubiri w’icyubahiro, yitwa umwana w’Imana.
Arambwira ati:"Reba umunezero w’abana b’Imana, icyakora uyu munezero ubona nturaba umunezero nyakuri kuko hari undi dutegereje, aha bari bararuhutse gusa kuko undi munsi, bazongera bimurwe bavanwe aha, nabo ubwabo baracyakeneye kubona Yesu Kristo, ngo kuko ntibaramubona, ngo umunsi bazabona Yesu ngo umunezero wabo uziyongera, n’imibiri yabo izabengerana kuruta uko uyireba uyu munsi".
Arambwira ati: "Ngwino urebe, ntugirengo birangiriye aha". Mbona bankuye muri urwo rurembo banyinjiza mu rurembo rwa kabiri, mbona tugeze mu mazi inyanja nziza, iyo nyanja yabengeranaga nk’isarabwayi cyangwa se indorerwamo. Aho hagati muri urwo rurembo, iyo nyanja yacagamo yigoronzora kandi yagendaga buke buke. Mubyukuri Sinambutse urwo ruzi, ariko nisanze ndi hakurya yarwo.
Muri ako kanya nk’ako guhumbya nisanze muri uwo mugi, naho mpabona undi mugi utangaje, ni ururembo rwejejwe, ndeba uko wubatse, nyamara sinigeze mbisobanukirwa, nabonaga ari nk’indorerwamo zinca mu maso, ndebye hasi, nabonye ari nka zahabu ibengerana, nabonaga ahantu hose hasi hasa n’aho bahasize Zahabu, ndavuga nti:"Reka ngende ntembere nk’uko tugenda ku isi, nshatse kuhateramo intambwe birananira, numvaga ukuguru kwanjye kuzamuka nk’ukandagiye kuri Rasoro".
Barambwira bati :"Wowe ntiwashobora kugendera muri uyu mugi. Nta muntu kugeza n’ubu wari winjira muri uyu mugi, iyi niyo bita YERUSAREMU nshya mujya mwumva, iyi niyo Imana yateguriye umugeni wa Kristo. Ohhhh!!! Ni ibintu bitangaje. Mwewe Data, reka tuzigire mu ijuru.
Nararebye, hirya no hino, ndavuga nti:" Ijambo ry’Imana ni ukuri.Yohana yabonye urwo rurembo kuva kera, iyo urebye muri Bibliya mu Byahishuriwe Yohana, uzahasanga ukuntu Yohana yeretswe uwo murwa, kandi ibyo yavuze yabonye muri uwo mujyi, nanjye ni ukuri narabibonye ubyange cyangwa ubyemere byanze bikunze tuzataha.
Ndareba, nditegereza, ndavuga nti ni ukuri umunsi umwe nzagenda njye kwibera muri urwo rurembo, uhereye uwo munsi, kugeza ubu, ibitekerezo byanjye ntibirahinduka, kuko nabirebesheje amaso yanjye, numvishije amatwi yanjye, nawugendeshejemo ibirenge byanjye, nabonye ibintu binejeje niyemeza kujya mu ijuru. Nzaba mu ijuru kuko narabibonye, simfite gushidikanya".
Domitille arashishikariza abantu gukorera Imana neza kugira ngo bazatahe ijuru ati:"Niba ubishaka reka tujyane mu ijuru. Paradizo irubatswe, kandi hariyo abantu benshi, n’abandi turi mu rugendo, niba ubishaka ngwino tujyane.
Source: amasezerano.com
[email protected]


text:
Ibi Alyn Sano yabigarutseho mu kiganiro cyihariye yagiranye na IGIHE ubwo yagarukaga ku rugendo rwe mu muziki, aho yanakomoje ku bintu wamugejejeho mu buzima bwe.
Alyn Sano wakuriye muri korali zo ku ishuri, benshi mu bo baririmbanaga bamubwiraga ko azi kuririmba bityo akura azi neza ko afite impano idasanzwe yo kuririmba.
Icyakora kimwe n’abandi bana, Alyn Sano avuga ko yari afite inzozi zo kuzaba umukozi wa banki cyangwa agakorera imishinga mpuzamahanga, ibyo yatekerezaga ko byazamufasha kunganira umubyeyi we wabareraga bimugoye.
Impano ye mu muziki yatangiye gutekereza uko yayibyaza umusaruro ubwo yari ageze muri Kaminuza.
Ati “Kubera ko nari umuhanga mu bintu by’icungamutungo numvaga nshobora kuzabona akazi kamufasha. Ariko ngiye muri kaminuza dutangira kwiga kwimenya nibuka ko mfite impano yo kuririmba kuko no muri korali ku ishuri bakundaga kumbwira ko nzi kuririmba, bituma ntangira gutekereza uko byantunga.”
Icyakora ngo iki gihe ubuzima bwari bugoye kuko kujya kwiga byamusabaga gukora urugendo rurerure n’amaguru ndetse no kubona uko yishyura amasomo atari ibintu byoroshye.
Ati “Ahantu twari dutuye no ku ishuri harimo urugendo, ugasanga ndahagenda n’amaguru. Nta cyizere nari mfite ko byazagenda neza. Ngeze muri kaminuza nibwo natekereje ko nabyaza umusaruro impano yanjye yo kuririmba. Kuva icyo gihe natangiye kwiga indirimbo umunsi umwe mpabwa akazi ko kuririmba muri hoteli.”
Inshuro ya mbere aririmba muri hoteli, Alyn Sano avuga ko yahembwe ibihumbi 10 Frw. Amafaranga atari make ku mwana w’umukobwa wari uhangayikishijwe n’icyo yakora ngo yunganire umubyeyi we.
Kuva icyo gihe mu 2015 Alyn Sano yahise yinjira mu itsinda ry’abaririmbanaga na Hope Irakoze muri Hotel des mille collines, atangira kwinjiza amafaranga atyo. Nyuma yaje no gutangira kuririmba mu bukwe.
Alyn Sano wari ukomeje kugaragaza impano idasanzwe mu muziki, yatangiye kujya aniyambazwa n’abahanzi ngo ajye kubafasha mu majwi anyuranye muri studio naho akahakura amafaranga.
Uko yarushagaho kumenyera uyu mwuga, Alyn Sano avuga ko ariko umushahara we wagiye wiyongera kugeza ubwo avuye ku byo kujya ku ishuri n’amaguru agura imodoka akuye mu muziki.
Uretse imodoka yakuye mu muziki, uyu muhanzi avuga ko umwaka n’igice wa nyuma w’amasomo ye yawiyishyuriye.
Gufasha abahanzi muri studio, nibyo byatumye Alyn Sano atekereza gukora umuziki ku giti cye, indirimbo ya mbere yayisohoye mu 2016.
Ati “Icyo gihe naricaye ndibaza nti ’none se niba abo mfasha basohora indirimbo zigakundwa kuki njye ntabyikorera?’”
Kuba yari akiri umunyeshuri urebwa n’inshingano zo kwiga neza, byatumye indirimbo ya mbere ya Alyn Sano atabasha kuyimenyekanisha.
Ibi byatumye afata icyemezo cyo kubanza gushyira ku ruhande ibyo gusohora indirimbo, akomeza amasomo yaburagamo umwaka umwe ariko akomeza kuririmba muri hoteli kugira ngo abone ubushobozi bwo kwishyura ishuri, kwiteza imbere no kunganira umuryango we.
Nyuma yo kurangiza amasomo ye mu 2017, mu 2018 Alyn Sano nibwo yasohoye indirimbo ye ya kabiri ahita afatiraho kugeza n’uyu munsi ubwo ari ku rutonde rw’abahanzikazi bakora umuziki b’ibyamamare mu Rwanda.
Ikiganiro na Alyn Sano


text:
Umuhanzikazi mu njyana ya HipHop Nicki Minajj ejo hashize wujuje imyaka 39 yatunguye benshi ubwo hasohokaga amafoto y’uyu muhanzikazi amugaragaza nk’uwambaye hafi ubusa uretse isheni yo mu ibara rya pink yari iri ku mubiri.
Mu mafoto yashyize hanze, ntiyazuyaje kugaragaza urukundo akunda ibara rya pink aho ndetse kandi yari afite cake ifite inyenyeri, umutima ndetse n’umukororombya.
Ayo mafoto akomeje kuvugwaho byinshi yayaherekesheje amagambo mu rurimi rw’icyongereza agira ati,”Say Happy Birthday to da Bad Guy.”
Irebere amafoto hano munsi:


text:
Muraho! Nitwa Erica. Navutse ku ya 25 Ukuboza 1993, mbyarwa na mama Angela na data Eric. Navutse kuri Noheri. Nari njye umukobwa njyenyine mu bana 5.
Mfite imyaka 3, baransuzumye bansangana indwara idasanzwe yitwa Rotavirus. Rotavirus ni ubwoko bw’ubwandu (infection) bukunze kugaragara ku bana bari munsi yimyaka 5. Yandura cyane kandi ku buryo bworoshye. Nubwo bibaho cyane mu bana bato, abantu bakuru na bo bashobora kuyandura, nubwo mu bisanzwe bidakunze kubaho cyane.
Iyi ndwara itera kuruka, impiswi, umunaniro ukabije, umuriro mwinshi, umwuma, n’ububabare bwo munda. Umunwa wumye n’amaso yahenengeye na byo ni bimwe mu bimenyetso byayo.
Nahise njya mu cyumba cyivurirwamo abarembye kiri i Tallassee, Al, aho nari ntuye. Ariko ntibashoboye gukora byinshi kuko byari bikomeye kandi birenze ubushobozi bwabo, nuko bampa indege mu bitaro by’abana i Birmingham.
Byatwaye abaganga amezi 3 kugira ngo babashe kunsuzuma no gutahura ko mfite iyi ndwara idasanzwe. Mbere yuko bansuzuma, impyiko zanjye zari zirwaye, isukari yanjye (glucose) yari yazamutse. Si ibyo gusa ahubwo nari ndwaye n’umwijima, kandi abaganga bageze aho barandambirwa rwose.
Ni ubuntu bw’Imana na mama, wari umunyamasengesho w’intwari; Ntiyigeze antererana. Imana ni Yo yonyine yavuze ijambo rya nyuma mu buzima bwanjye, yahaye abaganga ubushobozi bwo kumenya icyateye ibi bimenyetso byose nagize.
Iyo virusi yari imbonekarimwe muri kiriya gihe, kandi ntabwo bigeze babona ibintu bimeze nk’ibyo. Abaganga bamaze kumenya ibibaye batangira kunkorera, ibintu byose byamfasha vuba, nagombaga kwiga kongera kugenda kandi mbyantwaye amezi atatu ndyamye mu bitaro.
Imana yari ifite umugambi kuri njye
Ubu mfite imyaka 25 kandi mfite umwana umwe witwa Camden, afite umwaka 1 kandi azi ubwenge ndetse ni mwiza. Nzi ko Imana yari ifite umugambi kuri njye kuko yandinze ndi hano ku isi mugihe nashoboraga gupfa nkagenda.Nzi ko ubwanjye ndi ubuhamya kandi mpamya ko hari Imana ikora.
Source: www.trusting-in-jesus.com
[email protected]


text:
Inyigisho yo ku wa kane w’icyumweru cya 23 gisanzwe: ku wa 10 Nzeli 2015
Bavandimwe,Yezu akuzwe!
Dukomeze dusangire Ijambo ry’Imana umubyeyi wacu Kiliziya adahwema kudutungisha ngo dukure mu kwemera, n’ukwizera kandi turangwe n’ibikorwa by’urukundo rwa gikristu. Ijambo yaduteguriye uyu munsi riraduhwitura. Riradusaba kwiyemeza kuba abakristu, kugenza nk’abakritu, kuvuga nk’abakristu. Koko rero, uwiyemeje kuba umukristu, ntavuga ibyo abonye byose. Uwiyemeje kuba umukristu ntakora ibyo abonye byose, niyo abandi baturanye nawe, babana nawe baba babikora. Ubaye umukristu ntagenda aho abonye hose. Umukristu si nyamujya iyo bijya, akurukira Kristu, akabaho nka Kristu, akavuga nka Kristu, akagenza nka Kristu
-
Gukorera ijisho ry’Imana
Nibyo Pawulo atubwira uyu munsi mu ibaruwa nziza yandikye Abanyakolosi. Ati « Ari ibyo muvuga, ari ibyo mukora mubikore mu izina rya Nyagasani Yezu, mushimira Imana Data ». Koko rero umuntu iyo agiye gukora igikorwa iki n’iki hari ubwo yibaza ati « Ese abandi barabibona bate ? Baranshima cyangwa se barangaya ? Ibi ngiye kuvuga ese abandi barabishima ? »
Ubaye umukristu ntakorera ijisho ry’abantu ahubwo akorera ijisho ry’Imana. Yumvira Imana kuruta uko yumvira abantu (Intu 5,29). Kandi muzi ko Imana ntaho twayihisha kuko ireba no mu mitima yacu. Umukristu rero aribaza ati “Ese aya magambo mvuga Yezu arayashima? Iki gikorwa nkora ese Yezu aragishyigikiye? Ese Yezu abaye mu mwanya wanjye yakwitwara ate? Yavuga nk’ibyo ndimo mvuga ? Yakora nk’ibyo ndimo gukora ? Nguko uko umukristu agenda atera agatambwe mu gusa na Yezu Kristu yiyeguriye.
-
Aya magambo arakomeye
Hari abavuga bati Yezu se ko ari Imana naho twe tukaba abantu, tukaba turi abanyantege nke, ibyo twabishobora ? Ni byo koko ibyo Yezu adusaba ntibyoroshye. Abayahudi nibo barebye Yezu bamutega amatwi bati « Aya magambo arakomeye, ni nde washobora gukomeza kuyumva ? » (Yh 6, 60)
Buri gihe iyo nsomye iyi vanjili binyibutsa niga mu mashuri yisumbuye. Twakundaga gukora imyitozo ngororamubiri hakaba n’amarushanwa ku rwego rw’igihugu yaberaga i Kigali ku Kicukiro. Amashuri yose yo mu Rwanda yahuriraga mu ishuri ry’Imyuga ryo ku Kicukiro (ETO) akarushanwa, ababaye abambere bagahabwa imidari. Ku ishuri ryacu hari umusore wasimbukaga urukiramende twese tukamuha amashyi. Twari tuzi ko umudari wa zahabu ntawe uzawumutwara. Reka rero umunsi w’amarushanwa ugere. Wa musore arasimbuka, ararunera nk’uko babivuga, umudari tuba turawubuze. Bamwe mu banyeshuri twiganaga baramwegera baramubaza bati ari ko se byagenze bite ? » Arabasubiza ati « Umutambiko bawushyize hejuru cyane ! » Mbese kwari ukubura icyo avuga kuko abo mu yandi mashuri bari bahasimbutse.
Natwe hari ubwo dukeka ko Imana yatwigirijeho nkana ikadusaba ibintu bikomeye, birenze ubushobozi bwacu. Gukunda abanzi nta Leta yigeze ibyigisha, nta dini na rimwe ryigeze ribyigisha mbere ya Yezu. Gukunda abanzi ni umwihariko w’abakristu. Twongere twumve uko Yezu abitubwira : « Reka mbabwire mwe munyumva, mukunde abanzi banyu, mugirire neza ababanga, mwifurize umugisha ababavuma kandi musabire ababagirira nabi ». Ibi se koko birashoboka ? Hari uwabishobora ari kuri iyi si, ari mu Rwanda rw’iki gihe aho abanzi n’abagizi ba nabi batagira umubare ? Ku bantu ntibishoboka. Ariko ku Mana byose birashoboka (Lk 1,27 ; Mt 19, 26). Icy’ingenzi ni ukwemera ko idukoresha, tukinjira mu mugambi wayo. Abahowe Imana n’abatagatifu batabarika babiduhyemo urugero. Nta rwango rwigeze rubaranga.
Yezu arakomeza ati « Nihagira ugukubita urushyi umuhe n’undi musaya. Nihagira ukwambura ikote umureke atware n’ishati. Umuntu wese ugusabye umuhe, kandi ukwambuye ikintu cyawe ntuzakimwake ukundi ». Noneho birandenze. Kuba umukristu bibaye nka ya nsina ngufi buri wese acaho urukoma ?
Ati « Uko mwifuza ko abandi babagirira abe ari ko namwe mubagirira ». Icyakora ibi byo umuntu yagerageza kandi byamufasha kugirira neza abandi kuko yaba yishyize mu mwanya wabo.
-
Ubukristu ni ubuzima
Yezu arakomeza atwereka ko kuba umukristu atari ukunyura mu nziza ya gihogera, atari ukubaho nk’abandi bose (Mt 7,14). Hari akarusho tugomba gushyiraho : « Niba mukunda ababakunda gusa, muzashimirwa iki? Abanyabyaha na bo bakunda ababakunda. Niba kandi mugirira neza ababagirira neza gusa, muzashimirwa iki? Abanyabyaha na bo ni ko babigenza. Niba kandi muguriza abo mwizeye ko bazabishyura gusa, muzashimirwa iki? Abanyabyaha na bo baguriza abandi banyabyaha, biringiye ko bazasubizwa ibihwanye n’ibyabo ».
Abakristu rero hari ubundi butyo tugomba kubaho, hari indi myifatire igomba kuturanga. Yezu ati : « Ahubwo mukunde abanzi banyu mubagirire neza, kandi mubagurize nta cyo mwiringiye kuzishyurwa. Nuko muzabona ingororano ishyitse kandi muzaba abana b’Isumbabyose, yo igirira neza indashima n’abagizi ba nabi. Nimujye mugira impuhwe nk’uko Imana So izigira. »
Ngira ngo iyo tumaze kumva aya magambo, tubona ko kuba abakristu bitoroshye. Ubukristu bw’amazina, bwo kwitwa Yohani, Patero, Mariya na Yozefu, Alegisanderi…ntibuhagije. Ubukristu bwo kwambara neza tukajya mu Misa ku cyumweru, tukabatirisha, tugahimbaza n’andi masakramentu ariko urukundo rukabura ntibuhagije. Ubukristu ni urugendo turangamiye Imana Data yo ikunda abantu bose, ababi n’abeza, tuyobowe na Roho Mutagatifu.
Ntabwo Yezu adusaba kuba intungane nka padiri kanaka, nk’umubikira nyiranaka, nk’umukristu kanaka cyangwa nyiranaka. Yezu adusaba kuba intungane nk’uko Imana ubwayo ari intungane. Ese koko umutambiko yawushyize hejuru cyane, ku buryo urwo rukiramende ntawe ushobora kurusimbuka ? Ntabwo ari byo kuko hari abatagatifu batubanjirije. Icy’ingenzi ni ukwishyira mu biganza by’Imana, mbese nka Mutagatifu Tereza w’Umwana Yezu tukemera ko iduterura, ikatugeza aho tutagera kubw’imbaraga zacu zonyine. Isengesho rihoraho, isakramentu ry’imbabazi (Penetensiya) n’iry’Ukaristiya, gusoma no kuzirikana Ijambo ry’Imana, ngaho aho tuvoma urukundo rugomba kuturanga mu mibereho yacu ya buri munsi, mu rugo, ku kazi, mu ishuri n’ahandi.
Mbifurije kuba abakristu barangwa n’urukundo nk’uko Yezu adukunda.
Padiri Alexandre UWIZEYE


text:
Nyagatare: Abafite ubumuga bishimira ko batagisabiriza ibiribwa ahubwo basaba amajwi
Umuhuzabikorwa w’abafite ubumuga mu Karere ka Nyagatare ucyuye igihe, Badege Sam, avuga ko mu gihe mbere abafite ubumuga bari bazwiho gusabiriza ibiribwa, ubu byahindutse ahubwo basigaye basaba amajwi kugira ngo babe abayobozi.
Akarere ka Nyagatare gatuwe n’abaturage 643,108, abafite ubumuga bakaba ari 18,983 bangana na 3% by’abaturage bose b’akarere.
Ubwo hizihizwaga umunsi mpuzamahanga w’abafite ubumuga mu Karere ka Nyagatare, Badege yavuze ko hari ibyo kwishimira byinshi.
Avuga ko utangira kwizihizwa mu Rwanda bwa mbere mu mwaka wa 1997, batigeze bahabwa umwanya ahubwo habaye icyo agereranya n’inama yo kubigaho.
Ashima ko ubu bahabwa uruhare runini mu kwizihiza umunsi wabo kandi hakaba hari byinshi Leta imaze kubakorera kuko batagihezwa muri byose, umusaruro ukaba ari imibereho myiza batangiye kugira.
Ati “Mutekereze ba bantu nababwiye bari mu Kiyovu hizihizwa umunsi mpuzamahanga w’abafite ubumuga 1997, basaba ibiceri, basaba ibyo kurya, bakaba bavuyemo abantu basaba amajwi ku rwego rw’Igihugu, bakaba bavuyemo abayobozi.”
Akomeza agira ati “Kera nka 80% cyangwa 100% abantu bafite ubumuga bari batunzwe n’imiryango yabo ariko uyu munsi Meya araparika imodoka n’umuhuzabikorwa agaparika indi. Ni ikintu dukwiriye gushimira ubuyobozi bwacu burangajwe imbere na Perezida Kagame.”
Avuga ko ubu kugira ubumuga bitakiri ikibazo kandi ko batagitewe ikibazo n’inyito bamwe mu bantu babita ahubwo igisigaye ari uko abafite ubumuga babona amafaranga ubwabo badategereje gutungwa n’abandi.
Urwunge rw’amashuri rwa Rwisirabo rufite uburezi budaheza ni ho kwizihiza umunsi mpuzamahanga wahariwe abafite ubumuga wabereye ku rwego rw’akarere.
Mugisha Steven, umunyeshuri mu mwaka wa gatanu w’amashuri yisumbuye mu ishami ry’Amateka, Ubukungu n’Ubumenyi bw’Isi, akaba afite ubumuga bw’uruhu n’ubwo kutabona neza, avuga ko akiga mu mashuri abanza yagorwaga no kureba ku kibaho ndetse n’akato yahabwaga na bagenzi be kuko yicaraga ku ntebe wenyine.
Kuri ubu ngo yiga neza kandi ntagihabwa akato na bagenzi kuburyo ubu buri wese yifuza kwicarana nawe.
Yasabye abafite ubumuga bagenzi be kwigirira ikizere, ubunyangamugayo no kwihangana ariko na none yifuza ko abakibita amazina abatesha agaciro bahanwa kuko bagihari.
Yagize ati “Ndasaba bagenzi banjye kwigirira ikizere, bakaba inyangamugayo ariko by’umwihariko bakihangana kuko hari abantu hanze aha bakitwita amazina adutesha agaciro ariko nkasaba ko bakwiye kujya bahanwa kuko amategeko ahari.”
Umuhuzabikorwa w’Inama y’Igihugu y’abafite ubumuga mu Karere ka Nyagatare, Ngoboka James, yavuze ko n’ubwo bamaze kuzamuka mu iterambere ariko na none hari abagifite ikibazo cy’inyunganirangingo n’insimburangingo, kujya bahabwa inguzanyo zishyurwa ku nyungu nto, gutizwa ubutaka cyane ubw’ibishanga bagakorera imishinga ibateza imbere n’ibindi.
Umuyobozi w’Akarere ka Nyagatare wungirije ushinzwe imibereho myiza, Murekatete Juliet, avuga ko inyunganirangingo n’insimburangingo ziri hafi kubageraho kuko hari umufatanyabikorwa wemeye kuzibaha.
By’umwihariko ariko yizeje ubuvugizi ku kubakira icumbi abana bafite ubumuga kugira ngo abataha kure bagere ku ishuri bitabagoye ndetse n’abaturuka mu mirenge ya kure babuze uko bakwiga babone uburyo bwaborohereza.
Ati “Ikifuzo natwe dufite ni uko aba bana icyaborohera ni uko bakwiga baba hano mu kigo, nibura hakubakwa uburyamo bakitabwaho nk’uko baba bari mu ngo iwabo kuko barakora ingendo kandi kubona ugusunika mu kagare ni ikibazo ndetse hari n’uwo mu kandi karere wakwifuza kuza kwiga hano akabona ayo mahirwe.”


text:
Ubuyobozi bukomeje gushaka uko abana bafite ubumuga bakwiga nta nkomyi
Inzego zifite mu nshingano imibereho y’abafite ubumuga zikomeje gushaka uko imbogamizi abana bafite ubumuga bagihura na zo zavaho bityo na bo bakiga nta nkomyi.
Mutatsineza Marie Chantal wavutse atabasha kwicara, kuri ubu afite imyaka 24, agendera mu kagare akavuga ko mu ishuri yahuye n’imbogamizi nyinshi zitandukanye, rimwe na rimwe zishobora gutuma umwana ufite ubumuga arivamo burundu.
Ati “Ubu ndangije amashuri yisumbuye nize indimi, ariko mu by’ukuri nize bingoye cyane. Imbogamizi nahuye nazo ku ishuri ni ukuba ntarabashaga kujya mu bwiherero bw’ishuri ahubwo najyaga mu bwo mu rugo kuko hari hegereye ishuri, iyo nagarukaga hari ubwo nasangaga abandi batangiye gukora isuzuma bumenyi (Quiz) cyangwa bakomeje amasomo bityo ngasigara”.
Yongeraho ko izindi mbogamizi abana bafite ubumuga bahura na zo mu ishuri ari ukuba abana batabasha kubona no kuvuga, akenshi abarimu baba badasobanukiwe cyangwa batazi amarenga bityo kumvikana ku munyeshuri n’umwarimu bikagorana.
Mutatsineza wize indimi mu mashuri yisumbuye avuga ko inzozi ze ari kubera abantu bafite ubumuga umuvugizi.
Ati “Ndifuza gukomeza amashuri yanjye nkajya muri kaminuza kandi nkaziga itangazamakuru, ku buryo ninsoza amashuri nzajya mvuganira bagenzi banjye bafite ubumuga batabashije kwiga cyangwa abafite imyumvire ikiri hasi maze na bo bagatera imbere”.
Niyonizeye Theophile wamugaye amaguru afite imyaka 12, kuko abumaranye imyaka 13 avuga ko ubuzima bw’abafite ubumuga bugoye cyane kuko nta bushobozi akenshi baba bafite.
Ati “Iyo ufite ubumuga hakiyongeraho kuba ukennye cyangwa ubushobozi ari buke mu muryango muri rusange, ni imbogamizi ikomeye iba igoye guhangana na yo, kuko nkanjye byageze aho mpagarika ishuri, kuko ababyeyi banjye bantangagaho amafaranga yo kumvuza, gukomeza ishuri biza kugorana mpitamo kurihagarika cyane ko ryari kure yo mu rugo”.
Yongeraho ko Umunyarwanda wese akwiye guha agaciro umuntu ufite ubumuga kuko bidakuraho ko mu mutwe we afite ubumenyi kandi bwinshi bushobora kumufasha kwiteza imbere ndetse na sosiyete muri rusange.
Umukozi w’Ihuriro nyarwanda ry’abafite ubumuga mu Rwanda (NUDOR) ufite mu nshingano gahunda yo kongerera ubushobozi abana n’urubyiruko bafite ubumuga, Twagirimana Eugène, avuga ko hari intambwe imaze guterwa mu guhindura imyumvire mu miryango, aho myinshi imaze gusobanukirwa ko umwana ufite ubumuga adakwiye guhishwa ahubwo ajya ahagaragara ndetse agafashwa.
Ibyo abishingira ku kuba imibare y’abana bafite ubumuga basaba ubufahsa igenda yiyongera. Yemeza ko kandi na politike y’igihugu na yo ubwayo ibigiramo uruhare kuko iha agaciro abafite ubumuga, cyane ko yanasinye amasezerano mpuzamahanga arengera abafite ubumuga.
Ati “Ndasaba inzego z’ibanze ko zafasha mu gushyira mu bikorwa politiki y’igihugu kuko hari aho usanga hazamo ubusumbane mu guhabwa uburenganzira bungana, nk’aho usanga politiki y’igihugu ivuga ko umwana wese agomba guhabwa uburenganzira mu ishuri kandi bungana, ariko ugasanga ntibishyirwa mu bikorwa uko bikwiye ku bana bafite ubumuga”.
Yongeraho ko amashuri menshi ataragera ku rwego rwo kwakira abana bafite ubumuga, aho usanga inyubako zubatswe kera zitaborohereza kuzigeramo.
Twagirimana avuga kandi ko NUDOR irimo gutegura umushinga w’amashuri atanu y’ikitegererezo muri buri ntara, aho uzaba ugaragaza uko ishuri ridaheza rikwiye kuba rimeze, ku buryo uburezi budaheza buzajya burebera ku munyeshuri uhabwa serivisi y’uburezi, ku murezi uyitanga, aho ataha, aho anyura n’ahandi hose.
Ibyo byose avuga ko bizagerwaho hahujwe imbaraga kuri buri wese, cyane cyane hakoreshejwe n’imfashanyigisho ku bantu bafite ubumuga runaka.
Avuga ku kibazo Chantal yahuye na cyo cy’ubwiherero ubwo yigaga, asaba ko nk’uko Leta ishyiraho gahunda yo kuvugurura amashuri, abarezi na bo bakwiye gufatanya ku buryo bishyirwa mu igenamigambi buri shuri rikagira ubwiherero bworohereza umwana ufite ubumuga kandi ko umwaka umwe inyigo yateguwe neza byaba bigezweho, ariko ntihakomeze kugaragara ubusumbane.
Ibitekerezo ( 1 )
For many students with Disabilities and for many without- the key to success in the classroom lie in having Appropriate adaptation, accommodations and modifications made to the instruction and other classroom activities. Some modification are as simple as moving a distractible students to the front of the class, other modification may involve changing the way that material is presented or the way that students respond to show their learning.
Adaptations, accommodations and modifications need to be personalized for students based up on their needs and their personal learning stiles interests. This allow students to access the general curriculum and other learning materials activities and to demonstrate what they have learned


text:
Dushimiye Igihozo Gift Diane w’imyaka 11 utuye mu Ruhango niwe wabaye uwa mbere atoranyijwe n’akanama nkemurampaka, yagize amajwi 72/100. Nanone dushimiye IRAKOZE Johnson w’imyaka 11 utuye muri Nyarugenge niwe wabaye uwa mbere atoranyijwe ku rubuga, yagize amajwi 47/100. Dushimiye abana bose 13 bitabiriye amarushanwa, tukaba twizera ko muzagaruka guhatana mu …Soma Ibikurikira
Imurika ry’Ibihangano byitabiriye irushanwa ryo Gushushanya muri Werurwe
Twishimiye kubagezaho urutonde rw’abana bitabiriye irushanwa ryo gushushanya insanganyamatsiko y’ISUKU. Aba ni abatoranyijwe bubahirije amabwiriza, ni abana bari munsi y’imyaka 13. Dore Urutonde (Twakurikije inyuguti z’amazina) AMAZINAImyakaAho atuye1Cyiza Kelly8Kayonza2Cyusa Kevin8Kayonza3David Reyes10Bugesera4Eric Kayihura12Kirehe5Ganintwali Ndinda Bertrand11Ruhango6Haguma Jason Gray12Kicukiro7Igihozo Gift Diane11Ruhango8Ineza Joel6Kayonza9Irakoze Johnson11Nyarugenge10Rutagarama Horace12–11Sikubwabo Jackson13Nyarugenge12Teta Samila10–13Uhiriwe Benjamin13Nyarugenge Reba niba Imyirondoro yawe ariyo kandi …Soma Ibikurikira
The Mountain Creative provides workshops and meet-ups and hosts comic artists from around the country for regular events.
Amarushanwa yo Gushushanya
Amarushanwa yo Gushushanya Agamije gufasha abana bafite impano kubona uburyo bwo kwerekana ibihangano byabo, ndetse natwe bikadufasha kumenyekanisha ibikorwa bwacu. Insanganyamatsiko ISUKU Ibigize igishushanyo Igishushanyo kigomba kwerekana Imwe mu ngamba zo kugira isuku no Kwirinda COVID 19, abakigize bagomba kuba ari umunyeshuri cyangwa abanyeshuri. Kwinjira mu irushanwa – Abana bose …Soma Ibikurikira
The NewTimes: Cartoonist reflects on the journey of childhood dream
At a tender age, the love and passion for cartoons in newspapers drove Assoumani Ndarama to dream of one day becoming an editorial cartoonist. Today, the 35-year-old is a visual artist and the co-founder of Mountain Creative Ltd, a website selling electronic books, arts, crafts, photos and greeting cards. With …Soma Ibikurikira
NDARAMA, Yiyemeje guteza imbere Inkuru Zishushanyije mu Rwanda
Umunyabugeni NDARAMA, Umuyobozi wa Mountain Creative. Nyuma yo kubona Inkunga y’ikigega cyo kuzahura inganda ndangamuco zazahajwe na COVID 19 yiyemeje kuzamura INKURU ZISHUSHANYIJE mu Rwanda.Soma Ibikurikira


text:
Umuturage ati”Abantu babayeho nk’ibyihebe!” Ese muri iki gihe umuryango mwiza urashoboka?
Yanditswe na: Ubwanditsi2021-05-14 05:11:10
Buri mwaka tariki ya 15 Gicurasi, mu Rwanda hizihizwa umunsi mpuzamahanga w’umuryango. Uyu mwaka hari insanganyamatsiko igira iti” Umuryango ushoboye, ishingiro ry’iterambere rirambye’. Hari abaturage bavuga ko kuri ubu bigoye ko abaturanyi cyangwa abagize umuryango bagira uruhare mu guhosha amakimbirane yo mu muryango nkuko byahoze.
Abo baturage babwiye Radiyo Rwanda dukesha iyi nkuru ko koko amakimbirane mu muryango agihari, kandi ko ngo akenshi aterwa n’impamvu zitandukanye zirimo ikoreshwa nabi ry’umutungo w’umuryango n’imyitwarire y’abashakanye. Umugore umwe ati” Ihohoterwa cyane cyane riboneka ku mitungo, ugasanga umugore n’umugabo barapfa imitungo, ni byo batumvikanaho. Ugasanga nk’umwe wenda niba ari umugabo hari ibyo ahisha umugore we.”
Uyu mugabo we yagaragaje ko uko gukimbirana biterwa n’uko” Umugabo ararwanira rya tegeko ry’abagabo, umugore nawe agashaka gutegeka. Kubera izo mpamvu abagabo bituma batumvikana n’abagore.”
Aba turage bagaragaje ingaruka mbi amakimbirane yo mu muryango azana.”Bigira ingaruka ku muryango, ku bana no ku iterambere ry’urugo, kubera ko rimwe na rimwe bijya bibaho hakabaho ko umwe muri bo ashobora kuba batandukana umwe akaba ukwe, n’undi akaba ukwe rwa rugo rugasenyuka.” “ Ikintu cyambere cyazanye kuba ingo ziriho nabi: Gucana inyuma, impande zombi hari ubwo baba bashaka kubaho neza kandi wenda ayo binjiza ari makeya. Umugore agashaka kubaho neza yambaye igitenge kiza, umugabo nawe agashaka kubyuka bamuhanagurira inkweto, icyayi hafi aho ariko ubushobozi butabibemerera”
Kuba abaturage ubwabo bakwigirira uruhare mu gufasha bagenzi babo gukemura amakimbirane bitaragera aho batandukana( Divorce) cyangwa bamwe bakicana, bamwe bavuga ko ubu bigoye ariko hari n’abasanga bishoboka. “ Icyo twakora ni ukubunga ariko ntibikunda, mbona icyaba kiza ari ukujya mu itegeko”, “Impamvu hatakibaho ubwumvikane bw’umuryango cyangwa abaturanyi, erega muri iki gihe ntabwo abantu bagifite urukundo.
Abantu babayeho nk’ibyihebe! ubundi mbere hariho ibintu by’ubunyangamugayo no kubaha abakuru, ubwo rero ugasanga nta haniro rihari. Yaba nyokobukwe ntiyaguhana warigize ikihebe, n’umugabo kandi na Sebukwe ntiyamuhana kuko nta gihango kigihari, nta gutinya kugihari.” Uyu yagize ati” Incuti z’imiryano zikwiye kuza, urugo rwagiranye amakimbirane bakarwigisha kubana neza bakumvikana, abananiranye icyakora bajya mu nkiko zikabatanya”.
Mu gihe hitegurwa kwizihiza umunsi mpuzamahanga w’umuryango, Minisiteri y’uburinganire n’iterambere ry’umuryango ivuga ko hagendewe ku ngero zaho byakozwe, imiryango ishobora gufatanya mu iterambere no kwishakamo ibisubizo ku bibazo bikibangamiye umuryango nyarwanda.
Umunyamabanga uhoraho muri iyi Minisiteri, INGABIRE Assoumpta avuga ko ishingiro ry’ibisubizo urugo rwabona ku bibazo birurimo, ari abagize umuryango ubwabo ariko ko no gufashwa n’abandi bitakwirengagizwa “ Ababigezeho, uruhare runini ni urwabo. Ni ukuvuga ngo baricara bakumvikana, urugo rwabo ruzayoborwa gute, dukeneye iki, uyu mwaka tuzagura radiyo, tuzagura itungo, umwana wacu azatangira amashuri abanza tumubonere ibikoresho, mbese bagapanga ikintu cyose bakazareba ko banabigezeho.
Rero uruhare runini ruba ari urw’umuryango, hari ababyikorerera ariko hari n’abandi babigeraho ari uko babonye bwa bufasha bw’abaturanyi harimo n’abafatanyabikorwa bacu nka MIGEPROF”
Ese muri iki gihe umuryango(urugo) mwiza urashoboka?
Muri iki gihe hirya no hino ku isi ntihasiba kumvikana ubutane hagati y’abashakanye (Divorce). Ni ibintu byafashe intera ndende kuko no mungo z’abakristo bimaze kugaragara ko zugarijwe n’aka kaga. Ibi biratanga igisobanuro ko Satani yahagurukiye kurwanya umuryango kuburyo bukomeye, ko niba hatagize igikorwa umuryango ushobora guhura n’ingaruka zikomeye ubu ndetse n’igihe kizaza.
Mu giterane cyateguwe na Minisiteri y’ivugabutumwa, (Seek and Save Humanity Ministry) ku bufatanye na Agakiza.org, isanzwe itegura ibiterane by’ubaka umuryango, hari kuwa gatandatu tariki ya 15 Kanama 2020 ubwo imiryango myinshi yakurikiranye izi nyigisho hifashijwe ikoranabuhanga ryo kuri murandasi na Radio, mu rwego rwo gushyira mu bikorwa iyubahirizwa ry’amabwiriza yo kwirinda Virusi ya Korona ( Covid 19), Aho intego y’iki giterane yari “Uruhare rw’ubudahemuka mu gukomeza umubano w’abashakanye”
Hari itsinda ryari rishinzwe gusubiza ibibazo rigizwe n’abakozi b’Imana batandukanye : Pasiteri Hortense Mazimpaka, Pasiteri Desire Habyarimana na Pasiteri Dr Antoin Rutayisire. Umuyobozi wari uyoboye gahunda, Pasiteri Senga Emmanuel ubwo yasozaga uyu mwanya wo kwakira ibibazo no kubisubiza, yageneye buri umwe muri aba bakozi b’Imana ngo atange inama mu gihe basatiraga isozwa ry’iki giterane.
Hibazwaga niba koko abashakanye bashobora kugira ingo nziza, n’uburyo bashobora kugera kuri iyo ntego y’uruhare rw’ubudahemuka mu gukomeza umubano w’abashakanye. Aba bakozi b’Imana batanze Inama zitandukanye, uhereye kuri Pasiteri, Dr Canon Antoiene rutayisire ati”
Ubundi urugo ni ahantu umuntu aruhukira. Mu ntego z’Imana intego ya mbere rwagombaga kuba urugo rurimo Imana ariko iya kabiri kwari ukunezezanya. Bivuga ngo ni ahantu umuntu yagombaga kujya akaharuhukira, akahabyarira abana bakahanezererwa ko ababyeyi babanye. Iyo rero hari n’urugo rumwe rubanye nabi kuri twebwe ni agahinda. Igitonyanga cy’agahinda kuri njye ni kinini Kubera ko agahinda atari ubwami bw’Imana.
Buriya ikibazo kitwica ni uko tudatekereza mu murongo w’Ubwami bw’Imana. Mu Bwami bw’Iman nta gahinda kahemewe. Yesu yaravuze ngo “dore byose ndabihindura bishya nta marira nta miborogo bizongera kumvikana. Icyo nicyo kerekezo twagombye kugira mukubaka umuryango”
Pasiteri Hortense Mazimpaka
Icyo navuga ni uko abantu baha agaciro umuryango. Niba hari ikintu kibabaza muri izo Divorce n’ayo makimbirane yose ari mu muryango, ni uko bisiga kubabara mu mitima ya bose kugeza ku rubyaro no ku miryango yose, bakagerwaho n’ ubwo bubabare kandi bw’ igihe kirekire. Abubatse ingo nibashake impamvu zo gukiza imiryango bahagazemo, n’ubwo bishobora kuba bitameze neza uyu munsi ariko ibyo bitameze neza hari abandi bantu babiciyemo bukeye bimera neza.
Nababwira rero ngo buri muntu nashake igisubizo ku ruhande rwe , niba uri umugore shaka igisubizo cyo gukiza umuryango wawe, niba uri umugabo shaka igisubizo cyo gukiza umuryango wawe. Aha twaboneraho no gusaba abasore n’inkumi bitegura kuzashaka ko bagomba kubiha agaciro .
Umuntu utiteguye kujya kubana akaramata n’uwo bagiye gushakana, twatanga inama ko yaba abyihoreye kugeza igihe azabyumva neza, akitegura kukigero cy’uko yiyemeza kubana n’uwo bagiye gushakana akaramata. Igihe cyose atari yageza aho hantu h’akaramata mu mutwe we no mu mutima we ngo abyicazemo, nabe aretse yisunikwa no kuvuga ko imyaka yageze, yireba kubamubwira iruhande aho kuko muri gahunda z’Imana yo yari ishyigikiye ko umugore n’umugabo basazana bakabyara abana bakabatoza.
Kuri njye urugo rwiza rurashoboka umugore abigizemo uruhare, umugabo abigizemo uruhare. Ikindi twavuga ni uko haramutse hari ufite umugabo cyangwa umugore hakaba harimo ikibazo, uwo yakwegera Imana agasenga, yajya inama , yarwazarwaza kubera ko umuntu utifuriza ibyiza urugo rwe aba arwaye.
Pasiteri Habyarimana Desire
Nagira ngo mbabwire ko urugo rwiza rubaho, kandi Imana yaremye urugo nk’ahantu heza ho kuruhukira, ahantu hari ibyiza byose. Urugo rurimo ibintu byiza birenze uko umuntu yabitekereza, ariko nanone twibuke ko Satani yahateye azi neza ibyiza bihari. Twese dukwiye guharanira kubaka ingo nziza kandi birashoboka kuko tugoswe n’igicu cy’abantu bubatse ingo nziza kandi bigashoboka. Dukwiye kwigira kuri abo bubatse neza, hanyuma tukirinda icyasenya umuryango buri wese mu bashakanye mu muryango akabigiramo uruhare.
Hari icyo twasaba abantu kindi, burya n’utaba umukiranutsi yagakwiye kuba imfura. N’ubwo umugabo/ umugore ataba umukiranutsi yaharanira kuba imfura byibura akareka gutera abana be agahinda. Kubera ko iyo umwe muri bo wenda afite Konte (Compte), imitungo abana be batazi, napfa ni inde uzabisigarana? Ntawe uzabisigarana. rero buri wese agerageze ahe agaciro uwo bashakanye, ahe agaciro abana azaba yubatse igihugu, yubatse n’ejo hazaza.
Pasiteri Emmanuel Senga
Ntacyo tutakora mu kwirinda ko abubatse twazaca mu gihango. Niyo haba hari abagitatiye, bakwiye kukigarukamo kubera ko Imana yacu ari inyembabazi bityo urugo rugakomeza kuba ruzima. Niturenze urugo amarangamutima n’ibyishimo byacu twibuke ko rugizwe n’abo twabyaye, twibuke ko twinjijemo imiryango duharanire ko ingo zacu ziba nzima.
mu Rwanda imanza z’ubutane ziragenda ziyongera ku rugero rw’umuvuduko utarigeze kubaho. Mu 2018, mu gihugu hose imanza z’ubutane zikubye inshuro 19 kubera ko, handikishijwe imanza 1,311 zajyanwe mu nkiko. Nyamara mu 2017 inkiko zakiriye imanza 69 z’ubutane gusa. Ibi birashimangira ko inyigisho zihoraho no guhora hafi umuryango byagakwiye kwimakazwa. Abakristo bakwiye kwegera Imana, bakayigiraho kuko niyo yatangije umuryango. Ibi bizatuma n’ingo z’abadakijijwe zibigiraho kandi birashoboka ko byazagerwaho.


text:
Kayirebwa niwe uzashimirwa guteza imbere umuco
Zimwe mu ndirimbo ze, zamenyekanye cyane kubera ko bazihitagamo mu gufungura amaradiyo, nka Radiyo Muhabura yari iy’Inyeshyamba za RPA zirikiri mu ishyamba, ndetse na Televiziyo y’u Rwanda, Umuhanzikazi Kayirebwa Cecile azahabwa ishimwe kuri iki cyumweru tariki ya 8 Werurwe 2020.
Ku nshuro ya mbere igitaramo kiswe IKIRENGA MU BAHANZI cyateguwe na Servel Ntagengwa Omar uturuka muri Diaspora hamwe na Bwiza Media Ltd na ASBL Umushanana, nibo bateguye igitaramo kizahemberwamo Kayirebwa Cecile.
Ntagengwa yabwiye abanyamakuru kuri uyu wa gatatu, tariki ya 04 Werurwe 2020 ati “mu by’ukuri abahanzi muri rusange bakwirakwiza umuco mu muryango mugari w’Abanyarwanda, ariko twahisemo Cecile Kayirebwa nk’umuhanzi wahize abandi mu gusigasira umuco kuko afite umwihariko we mu ndirimbo ze “
Iki gitaramo kizitabirwa n’abahanzi batandukanye harimo Mariya Yohana, Man Martin, Karasira Clarisse na Cecile Kayirebwa ari nawe uzahabwa ishimwe nk’umuhanzi wasigasiye umuco Nyarwanda kurusha abandi abinyujije mu bihangano bye.
Abateguye iki gitaramo, bemeza ko kizaba ngarukamwaka, aho bazajya bashimira abahanzi bakiriho n’abatakiriho kuko nabo bagize uruhare mu gusigasira umuco babinyujije mu bihangano byabo kabone n’ubwo baba barapfuye ariko ibihangano basize biracyatwigisha.
Mu kigabiro n’abanyamakuru kandi Cecile kayirebwa yavuze ko yanejejwe cyane nuko ariwe uzahabwa ishimwe nk’umuhanzi wahize abandi . Ati “N’ubundi nzakomeza gukora ako nshoboye kose n’igihe cyose nkibishoboye.”
Kayiranga Melchior umuyobozi uhagarariye Bwiza Ltd avuga ko mu by’ukuri nta gihembo bafite cyo gushimira umubyeyi Kayirebwa Cecile kubyo yagezeho mu gusigasira umuco ahubwo arasaba umuntu wese ufite ishimwe yagenera Cecile uko ryangana kose yazarizana kuri uwo munsi akarimushyikiriza.
Ady Ange


text:
Banyarwanda, Bavandimwe, Nshuti,
Muri iki gihe havugwa cyane ibibazo birebana n'imicungire ikwiriye kuvugururwa mu gihugu cyacu, twasanze ari ngombwa gushyiraho IJWI RYA RUBANDA, urubuga rudaheza, twese dushobora guhurizaho ibitekerezo byacu kugira ngo dushyireho fondasiyo ikomeye igomba kwubakirwaho demokarasi twifuza mu Rwanda.
Ijwi Rya Rubanda rero ni urubuga buri muntu wese ufite igitekerezo cyubaka, ashobora kugana kugira ngo agitange mu Kinyarwanda, mu kinyabupfura, mu bwitonzi no mu bwubahane, maze abandi babe bagira icyo bakivugaho kandi nawe atege amatwi abafite ibitekerezo bindi.
Si urwo gutukaniraho. Ni urugomba kuduhuza.
Buri wese ashobora kuvuga no kwandika akinigura. Ntawe uzanigwana ijambo mugihe azaba yubahiriza amategeko agenga uru rubuga.
Ijwi Rya Rubanda kandi ubu ni iradiyo buri wese muri twe ubishaka ashobora gukoresha ageza ku bandi banyarwanda amakuru, ibitekerezo, ibishimisha cyangwa se ibitera agahinda mu mibereho yacu ya buri munsi.
Twizeye ko izadufasha kubona icyo duhuriyeho, maze tukazashobora kubana mu Rwanda rwacu nta kwishishanya. Kwumvikana ku micungire ya kidemokarasi mu gihugu cyacu bizaturuka kuri twe twese. Tubyitabire rero. Maze uyu mwaka dutangiye wa 2012 uzarangire hari intambwe igaragara yatewe mu birebana n'ubwumvikane n'imibanire myiza y'abanyarwanda.
Ijwi Rya Rubanda.
Ukuboza 2011.


text:
Babyaza umusaruro imyanda imenwa mu kimpoteri
Mu Karere ka Huye hari urubyiruko rwiyemeje guhanga umurimo wo gukora ifumbire mu myanda imenwa mu kimpoteri cyubatswe n’akarere ka Huye.
Uwo murimo bawukora nka kampani yo kurengera ibidukikije yitwa Green Care Rwanda Ltd, hanyuma ifumbire bakuye muri iyo myanda bakayitangira amafaranga 50 ku kilo ku muntu uje kuyifatira aho bakorera, nk’uko bivugwa na Yves Niyonkuru, ukorera iyi kampani.
Ubundi ngo bo bafata imyanda iri mu kimpoteri bakayijonjora, imyanda ibora bakayishyira ukwayo, n’itabora ukwayo. Ibora bayirunda ahantu, yamara kubora bakayiyungurura hanyuma bakayishyira mu mifuka y’ibilo 5, 25 na 50.
Niyonkuru agira ati “Iyo bimaze kubora neza tubicisha mu kayunguruzo, hakavamo ifumbire nziza imeze nk’amajyane. Tuyigurisha n’abahinzi, ikilo kuri 50.”
Bitewe n’ubukeya bw’imyanda mu kimpoteri cya Huye, ngo ifumbire bakora iracyari nkeya, ku buryo igurwa n’abantu bake bamaze kuyimenya. Urugero nko kuva muri Mutarama kugera mu Ukwakira 2020, bari bamaze kugurisha toni 400 gusa.
Niyonkuru ati “Ntabwo twamamaza ifumbire yacu, nta n’ubwo turifuza ko yamenywa n’abantu benshi, kuko ubwayo itabahaza. Iracyari nkeya.”
Mu myanda itabora iba iri mu kimpoteri cya Huye, harimo iyo bagurisha. Iyo ni amashashi hamwe n’ibindi bikoresho bikoze muri pulasitiki, nk’amajerekani n’amabase yashaje kimwe n’amacupa, bagurirwa n’uruganda rw’Amazi ya Huye.
Mu bindi bagurisha harimo n’amakarito atwarwa n’abayajyana muri Uganda no muri Kenya. Icyakora imyanda irimo amacupa, imyenda n’imisatsi iva mu nzu z’ubwogoshero yo ntibarabona icyo bayimaza.
Icyakora ngo batangiye gutekereza kuzajya bakora amapave mu macupa akoreshwa rimwe (azamo amazi n’imitobe), ariko ngo ntibaramenya uko bikorwa, uretse ko bashatse umuntu uzaza kubibigisha.
Niyonkuru “Icyakora na none ubushobozi buzatugonga, kugira ngo tuzabashe kubona imashini ishobora kubidufashamo.”
Green Care Ltd bavuga ko baramutse bahawe ikimpoteri kirimo imyanda myinshi, urugero nk’icy’i Kigali, byabafasha kugera ku ntego yo gukora ifumbire ihagije.
Iki cyifuzo bigeze no kukigaragariza umunyamabanga wa Leta muri Minisiteri y’ubuhinzi n’ubworozi, Dr. Jean Chrysostome Ngabitsinze, ubwo yagendereraga Akarere ka Huye mu mpera z’umwaka ushize wa 2020.
Icyo gihe yabemereye ko bazabiganiraho, kuko ibyo bakora ari byiza kandi bifite umumaro munini.
Yagize ati “Ifumbire y’imborera irakenewe. Icyo umuntu yabafasha ni ukubanza kumva aho bizinesi yabo bayiganisha, hanyuma natwe tukabafasha kuyikuza no kuyibyaza umusaruro ku buryo bugaragara. Tuzabashakira umwanya tuganire.”
Kugeza ubu Green Care Rwanda Ltd bakoresha abakozi 20 harimo 18 baturuka mu nkengero z’ikimpoteri, n’abatekinisiye babiri.


text:
Ku wa mbere tariki ya 25 Gicurasi 2015, abanyeshuri b’abakobwa n’abahungu biga ku rwunge rw’amashuri rwa Musheri mu mwaka wa gatandatu mu ishami rya HEG (History Economics and Geography) hamwe n’abo mu ishami rya MEG (Mathematics Economics and Geography), babyukiye ku biro by’Umurenge wa Musheri, aho bavuga ko bajyanywe no kugaragariza ubuyobozi akababaro kabo.
Nk’uko twari twabigaragaje mu nkuru yavugaga kuri icyo gikorwa kimeze nk’imyigaragambyo y’abanyeshuri, bagaragazaga ikibazo cy’uko batigishwa nk’abandi bitegura ibizamini bisoza amashuri yisumbuye, imirire mibi n’imibereho idahwitse, n’ibindi bibazo bishingiye ku ikipe y’Umupira w’amaguru yitwa Nyagatare FC ikina mu cyiciro cya kabiri, aho twavugaga ko uburyo bafatwa ndetse n’imyitwarire y’abakinnyi bayikinamo, bibangamira abandi banyeshuri.
Ubuyobozi bw’Ikigo bubyamaganira kure….
Magezi Bonny, Ubuyobozi bw’urwunge rw’amashuri bwamaganira kure iby’imyigaragambyo ivugwa, bukanatangaza ko abanyeshuri nta kindi kibazo na kimwe bafite usibye icy’uko bari bamaze iminsi 2 batabona abarimu (Uwigisha imibare n’uwigisha Entrepreneurship), iki kikaba ari cyo cyonyine cyabateye gusohoka amashuri abiri bakerekeza ku biro by’Umurenge wa Musheri.
Magezi yagize ati “Ikibazo cyari gihari cyari icy’abarimu babiri batibonye ku rutonde rw’abazahembwa bitewe n’uko Akarere kasanze batujuje ibisabwa ngo babe abarimu b’umwuga.”
Umuyobozi w’ishuri akomeza avuga ko abo barimu bari bamaze iminsi bahagaritswe, maze abanyeshuri basobanurirwa ikibazo cya bo, ariko barebye ukuntu bamaze iminsi 3 batiga bibaza ko barimo kudindira mu gutegura ibizamini bya Leta, maze bati “Ntabwo tubyumva rwose, reka tujye kwibariza ku Murenge….”
Mu gushaka kumenya uburyo abo bana bageze aho bafata icyemezo cyo kwibariza ku Murenge kandi bakagenda bose icya rimwe basimbutse inzego zose z’ubuyobozi bw’ikigo, Magezi yasubije ko ari bo babahaye uburenganzira bwo kujyayo.
Ati “None se ko biga mu mwaka wa 6 ubwo urumva bari gusohoka mu kigo badahawe uburenganzira se bari bigaragambije?”
Umuyobozi w’ishuri akomeza avuga ko nta kibazo cy’isenyuka ry’amashuri gihari, ko kurya na byo abanyeshuri bagaburirwa neza, ko kandi ikipe ya Nyagatare FC ari ikipe igizwe n’abanyeshuri bo muri GS Musheri, abatiga bakaba bacumbikirwa hanze y’ikigo.
Kuba ngo abakinnyi bayikinira baba bafatwa mu buryo butandukanye n’abandi banyeshuri, ngo ibyo na byo si byo, ahubwo ubuyobozi bw’ishuri buvuga ko “bafatwa nk’abakinnyi kandi bakagaburirwa indyo nyir’izina nk’iy’abandi banyeshuri.”
Gitifu asanga ibyo bakoze ari nko kwigarambya ariko abanyeshuri bo bagasaba imbabazi
Kamugisha Charles, Umunyamabanga Nshingwabikorwa w’Umurenge wa Musheri, yatangarije IGIHE ko abo banyeshuri baje kubagezaho ikibazo gishingiye ku kuba batari bafite abarimu babigisha, gusa ngo nta kindi kibazo abanyeshuri bamugejejeho n’ubwo na we asanga ibyo bakoze ari nk’imyigaragambyo.
Kamugisha yagize ati “Abanyeshuri barabyutse kuwa mbere mu gitondo baraza bansanga ku office (ibiro) ku Murenge kuko uhana imbibe n’ikigo, baje kumbwira ko bamaze iminsi 3 batiga. Naje kubabwira nti ‘kuki mutandika mubimenyesha ngo nkurikirane icyo kibazo?”
Nk’uko yakomeje abitangaza ngo abo banyeshuri bamusubije bati “Twasanze biri butinde duhitamo kuza kubikwibwirira”, ibyo bikaba byaratumye ahita abasaba ko basubira ku ishuri akaza gukurikirana ikibazo cya bo, maze barabimwemerera basubira mu mashuri.
Kamugisha akomeza kandi avuga ko abanyeshuri bavugaga ko bamaze iminsi babwiye icyo kibazo Umuyobozi w’ishuri, ariko icyagaragaye ngo ni uko atahise akurikirana icyo kibazo cy’abarimu, ngo uretse ko atamurenganya kuko hari hashize iminsi itatu yonyine.
Ati “Any way (ibyo ari byo byose) nanjye nashatse kubibabwira mbabwira nti ‘ese ntibyagaragara nk’imyigaragambyo kuba muje ku Murenge mutararanyandikiye? Abanyeshuri ubwabo ni bo bansabye imbabazi bati tubabarire wibyita imyigaragambyo.”
Gusa ngo umuyobozi ntiyashizwe kuko na we yabonaga bakoze ibisa nk’imyigaragambyo, maze arababaza ati “…kandi reba mwataye umuyobozi wanyu mu kigo muza kunyigaragambyaho nk’aho mwambwiye ikibazo cyanyu jye nkanga kugikemura”, gusa ngo abo banyeshuri bakomeje bamubwira bati “tubabarire rwose wibyita imyigaragambyo.”
Mbere y’uko hagera aho abo banyeshuri bakora igisa n’imyigaragambyo mu mutuzo, umwe muri abo banyeshuri utarashatse ko izina rye ritangazwa, yatangarije IGIHE ko batigishwa neza nk’abitegura gukora ibizamini bisoza amashuri yisumbuye.
Yari yagize ati “Dufite ibibazo bitandukanye, birimo kuba abarimu batwigishwa badahembwa bigatuma na bo bigisha uko bishakiye, ugereranyije n’uko abiga ku bindi bigo turi mu mwaka umwe bigishwa.Twigira ahantu hadakinze, amashuri amwe ni ibirangarira kandi dutanga amafaranga y’ishuri.”
Undi na we yari yagize ati “Urebye uburyo tugaburirwa, uburyo twigishwa biteye agahinda, dufashwe nabi ku buryo bugaragara. Ikibazo umuyobozi w’ikigo arakizi ariko ubona ko ntacyo bimubwiye, kubera gusuzugurwa n’ubuyobozi bw’ikigo.”
Kugeza ubu ikibazo cy’abarimu abanyeshuri bajyanye ku Murenge, cyamaze gukemuka hazanwa abandi, ibindi na byo inzego zitandukanye zirimo ingabo Polisi n’abashinzwe uburezi, barabihagurukiye ndetse harimo kugenzurwa niba koko byaba bihari n’ubwo ubuyobozi bw’ishuri buvuga ko nta kindi kibazo gihari.
Mukande hano musome inkuru ivuga iti "Nyagatare: Abanyeshuri bo muri GS Musheri bigaragambirije uruhuri rw’ibibazo"
Amafoto: Aimable/GS Musheri